Ολυμπιακός: Διαψεύδουν για Γιανέφσκι - NewsIt.com.cy\nΤελευταία ενημέρωση: 21.01.2013 | 21:56\nΟλυμπιακός: Διαψεύδουν για Γιανέφσκι\nΑπέκλεισαν το ενδεχόμενο προσθήκης του Γιανέφσκι στο προπονητικό επιτελείο από τον Ολυμπιακό. Συνεχίζονται οι προσπάθειες για κόουτς.\nΗ παρουσία του Αντώνη Νικοπολίδη για πρώτη φορά στον πάγκο του Ολυμπιακού κρίνεται άκρως ικανοποιητική. Οι ερυθρόλευκοι πήραν τη νίκη κόντρα στον ΠΑΣ Γιάννινα με θέαμα σαφώς ανώτερο συγκριτικά με τις προηγούμενες αγωνιστικές.\nΩστόσο παρά τις αρκετά καλές εντυπώσεις που άφησε ο Νικοπολίδης οι διοικούντες συνεχίζουν την αναζήτηση του προπονητή.\nΒάσει των τελευταίων πληροφοριών δεν έχει διαφοροποιηθεί κάτι. Το… μάτι των ερυθρόλευκων παραμένει στην Ισπανία με τα ονόματα των Μίτσελ, Μανθάνο και Όλτρα να παίζουν.\nΟι οικονομικές τους απαιτήσεις παραμένουν υψηλές σε τέτοιο επίπεδο που να είναι τσουχτερές για τα επίπεδα του ελληνικού πρωταθλήματος αλλά και για αυτά του Ολυμπιακού, τα οποία είναι σαφώς ανώτερα σε σχέση με τις άλλες ομάδες της Σούπερ Λίγκας.\nΟι διαπραγματεύσεις συνεχίζονται με τους υποψήφιους τεχνικούς και όσο αυτοί δεν ρίχνουν τις απαιτήσεις τους τόσο ο Αντώνης Νικοπολίδης θα παραμένει στον ερυθρόλευκο πάγκο.\nΚάτι τέτοιο δεν αποκλείει και το ενδεχόμενο ο Νικοπολίδης να συνεχίζει μέχρι και το τέλος της σεζόν, αν και στον Ολυμπιακό επιθυμούν να βρουν από τώρα τον προπονητή που θα αναλάβει και τον σχεδιασμό της νέας αγωνιστικής σεζόν.\nΑυτό που συγκεντρώνει λίγες πιθανότητες είναι το ενδεχόμενο προσθήκης στο τεχνικό επιτελείο της ομάδας του Τσέντομιρ Γιανόφσκι.\nΌπως υποστηρίζουν οι άνθρωποι της ΠΑΕ ο Γιανόφσκι ήταν χθες στο Καραϊσκάκη. Όμως η παρουσία αυτή δεν κρύβει κάτι…\n«Ήταν μια επίσκεψη και δεν σημαίνει κάτι παραπάνω», ανέφεραν οι άνθρωποι της ΠΑΕ, βάζοντας… φρένο στα όσα γράφηκαν.


Οι απαντήσεις της Κυριακής 2 Ιουλίου 2017 | Τα Μυστικά του Κήπου\nΟι απαντήσεις της Κυριακής 2 Ιουλίου 2017\nChryso Eft (24/6):\nΓεια σας! Αγόρασα “PYROFLAN S” και μου είπαν ότι κάνει και για να ψεκάσω το γρασίδι, αλλά έχω σκυλάκι και θέλω να ξέρω αν κάνει και πότε να ξαναπατήσουμε πάνω ή αν ξέρετε κάτι άλλο να μου πείτε.\nΘα θέλαμε να μας προσδιορίσετε τι είναι το σκεύασμα που αναφέρεστε, γιατί δεν το έχουμε υπόψη μας. Είναι εντομοκτόνο ή μυκητοκτόνο και ποια είναι η δραστική του ουσία που αναφέρεται στην ετικέτα του; Μόνο αν μας διευκρινίσετε αυτά, θα είμαστε σε θέση να σας πούμε για το αν κάνει για το γρασίδι, για ποιο λόγο και αν χρειάζονται προφυλάξεις για εσάς και το σκυλάκι σας.\nKostas Lio (25/6):\nΥπάρχει κάποιο είδος από τα μπέρρις που να είναι ανθεκτικό σε αρρώστιες και να μπορεί να καλλιεργηθεί σε γλάστρα εύκολα;\nΤα βατόμουρα και τα φραγκοστάφυλα είναι αρκετά ανθεκτικά στις ασθένειες, αρκεί να τα έχετε σε δροσερό σκιερό περιβάλλον και σε γόνιμο χώμα που να εξασφαλίζει καλή αποστράγγιση. Το συχνό πότισμα και η λίπανση με πλήρες βιολογικό λίπασμα είναι απαραίτητη προϋπόθεση για να ευδοκιμήσουν στη γλάστρα οι συγκεκριμένοι καρποφόροι θάμνοι.\nMary Kou (25/6):\nΚαλημέρα! Πριν δύο μήνες αγόρασα μία ορτανσία. Φούντωνε και όλα πήγαιναν καλά. Απουσίασα από το σπίτι για μία εβδομάδα και όταν γύρισα τα φύλλα της είχαν πάρει ένα γκρι χρώμα και ξεραίνονταν. Τα αφαίρεσα. Τώρα τα νέα φύλλα μαυρίζουν. Τι φταίει;\nΤο γκρι χρώμα των φύλλων πιθανότατα μπορεί να οφείλεται σε μυκητολογική αιτία. Το μαύρισμα στα φύλλα μπορεί να συμβαίνει όταν προσθέτουμε υπερβολική ποσότητα νερού, καθώς και όταν δεν γίνεται καλή αποστράγγιση στο έδαφος. Κάτι ανάλογο παρουσιάζεται και όταν δίνουμε μεγάλη ποσότητα λίπανσης, καθώς δημιουργούνται τοξικότητες λόγω υπερβολικής συσσώρευσης αλάτων. Επίσης, παρόμοια συμπτώματα παρατηρούνται όταν την ορτανσία την χτυπά απευθείας το ηλιακό φως, ειδικά τους καλοκαιρινούς μήνες.\nΝατάσα Σφε (25/6):\nΚαλησπέρα! Σας στέλνω φωτογραφία με ένα λευκό έκκριμα που εμφανίστηκε σε μια βουκαμβίλια και ένα νυχτολούλουδο που έχω. Τι είναι; Προς το παρών τις κλάδεψα όσο μπορούσα, αλλά δεν νομίζω ότι καθάρισαν εντελώς. Τι άλλο μπορώ να κάνω; Ευχαριστώ!\nΗ βουκαμβίλια και το νυχτολούλουδο σας έχουν προσβληθεί από ψευδόκοκκο που δημιουργεί το λευκό έκκριμα που εμφανίζεται. Θα πρέπει να ψεκάσετε με μίγμα οικολογικών σκευασμάτων θερινού πολτού και φυσικής πυρεθρίνης ανά δεκαπέντε μέρες. Ο καλός αερισμός των φυτών με το κλάδεμα βοηθά στην μείωση της έντασης της προσβολής. Επίσης, 2-3 μέρες μετά το ψέκασμα, η διαβροχή των φυτών το βραδάκι, με πίεση, βοηθά στην έκπλυση των υπολειμάτων των προσβολών.\nAreti Shi (25/6):\nΓεια σας, ωραία η σελίδα σας! Έχω δυο κλημεντίνες, μου κάνουν αρκετούς ανθούς αλλά όχι καρπούς. Τα δέντρα είναι 7 χρόνων. Που οφείλεται;\nΟι μανταρινιές κλημεντίνες που έχετε, μπορεί να μην καρποφορούν για διαφόρους λόγους. Πιθανόν να μην λιπαίνονται επαρκώς ή να έχουν ανεπαρκές πότισμα ή υπερβολικό πότισμα. Ο ψεκασμός με εκχύλισμα φυκιών των ανθέων θα βοηθήσει στην καρπόδεση. Μαζί με τη διόρθωση των παραπάνω πιθανών αιτιών που προαναφέραμε, πιστεύουμε ότι θα βελτιωθεί η καρποφορία των μανταρινιών σας και θα καταφέρετε να φάτε τα νόστιμα μανταρίνια κλιμεντήνες που ωριμάζουν πρώιμα στα τέλη του φθινοπώρου.\nΧρήστος Ξου (25/6):\nΚαλησπέρα σας. Έχω βάλει σε γλάστρες μελιτζάνες, βγάζει τα άνθη και μετά τα μαραίνει και τα ρίχνει. Μπορείτε να με βοηθήσετε;\nΤο υπερβολικό πότισμα, η κακή αποστράγγγιση της γλάστρας μπορεί να προκαλεί τη μάρανση και πτώση των ανθέων της μελιτζάνας. Μειώστε λίγο το νερό, εξασφαλίστε ότι η γλάστρα στραγγίζει, ψεκάστε και με εκχύλισμα φυκιών που βοηθάει στην καρπόδεση.\nPanos Tls (25/6):\nΗ λεμονιά μου αρχίζει και αρρωσταίνει. Για ποιο λόγο τα φύλλα κιτρινίζουν-ξεραίνονται και κάνουν σαν λακκούβες-τρύπες, ενώ δεν βλέπω να υπάρχουν έντομα; Τι μπορώ να κάνω για να την σώσω;\nΑν πρόκειται για μικρή λεμονιά, το κιτρίνισμα, συστροφή και ξήρανση των φύλλων με παράλληλη δημιουργία τρυπών στα φύλλα, οφείλεται στο φυλλοκνίστη ή σε ένα άκαρι που προσβάλει τη λεμονιά. Θα επιθυμούσαμε να μας στείλετε μια φωτογραφία για να είμαστε σίγουροι για τη διάγνωση μας ώστε να σας προτείνουμε την κατάλληλη θεραπεία.\nNikos Pap (26/6):\nΧαίρετε, έχω ένα «θέμα» με τη λεμονιά μου, είναι σε γλάστρα και έχουν εμφανιστεί μυρμήγκια. Τι μπορεί να συμβαίνει; Παρακάτω σας αποστέλω μερικές φώτο. Ευχαριστώ και πολλά μπραβο γι’ αυτό που που κάνετε! Καλή συνέχεια!\nΕυχαριστούμε, καταρχήν, για τα καλά σας λόγια. Σχετικά με τη λεμονιά σας στη γλάστρα, έχει προσβληθεί από έντομα κοκκοειδή και λόγω των μελιτωμάτων που δημιουργούνται προσελκύονται και μυρμήγκια για την αναζήτηση τροφής. Ο ψεκασμός με θερινό πολτό θα βοηθήσει στην αντιμετώπιση του προβλήματος. Ο θερινός πολτός είναι οικολογικό σκεύασμα που θα βρείτε σε γεωπονικά καταστήματα.\nMagda Mos (26/6):\nΚαλησπέρα! Έχω ένα αναρριχώμενο φυτό με φυλλαράκια σαν καρδιά και πολύ λεπτό μίσχο, το οποίο βγάζει και κάτι μωβ-ροζ λουλούδια που μοιάζουν με χωνάκια. Αναπτύσσεται κάθε μέρα 5-7 εκατοστά, τυλίγεται γύρω απο τα στηρίγματα πολύ γρήγορα. Τις τελευταίες μέρες είδα οτι αρκετά φύλλα του είναι φαγωμένα στις άκρες και έχουν τρυπούλες και στην μέση του φύλλου. Είναι κάποιο έντομο; Τι μπορώ να κάνω για αυτό; Ευχαριστώ εκ των προτέρων για την βοήθειά σας!\nΠιθανότατα, η προσβολή των φύλλων του αναρριχόμενου φυτού σας να οφείλεται σε κάποιο έντομο. Ο ψεκασμός με θερινό πολτό μαζί με φυσική πυρεθρίνη θα βοηθήσουν στην αντιμετώπιστη της εντομολογικής προσβολής. Ο θερινός πολτός και η φυσική πυρεθρίνη είναι οικολογικά σκευάσματα που εφαρμόζονται σε θερμοκρασίες κάτω των 28°C, κατά το σούρουπο και πάντα φροντίζουμε νωρίτερα τα φυτά να έχουν ποτιστεί.\nVag Ka (26/6):\nΚαλησπέρα σας, συγχαρητήρια για την δουλεια σας! Έχω στον κήπο μου τα δύο παρακάτω δέντρα και τον τελευταίο χρόνο η ανάπτυξη τους έχει σταματήσει. Το μεν πρώτο ξεραίνεται σιγά σιγά, τι να κάνω πάσχει από κάποια ασθένεια ή μήπως δεν βρήκε από κάτω η ρίζα το μέρος της με αυτό το αποτέλεσμα; Στο δε δεύτερο δεν υπάρχει τόσο πρόβλημα, μόνο που οι άκρες του κιτρινίζουν και σπάνε σα να ξεράθηκαν. Τι μπορεί να συμβαίνει και εδώ; Κάθε βοήθεια σας χρήσιμη. Ευχαριστώ εκ των προτέρων, σας στέλνω κ τις φωτό.\nΤα κυπαρισσοειδή που έχετε, όπως φαίνεται στις φωτογραφίες, έχουν προσβληθεί από μύκητα φυτόφθορα, μια σοβαρή ασθένεια του ριζικού συστήματος των κυπαρισσοειδών. Ριζοποτείστε στις ρίζες με γαλαζόπετρα (θειικός χαλκός), εφαρμόζοντας 1 κουταλιά της σουπας σε 5 λίτρα νερό, μετά το πότισμα. Επίσης ψεκάστε με λίπασμα φωσφονικου καλίου ανά δεκαπέντε μέρες, στο φύλλωμα των φυτών.


ΚΑΤΟΙΚΙΑ ΠΡΟΣ ΠΩΛΗΣΗ ΦΑΝΕΡΩΜΕΝΗ ΛΑΡΝΑΚΑ - Κύπρος ακίνητα\nΚΑΤΟΙΚΙΑ ΠΡΟΣ ΠΩΛΗΣΗ ΦΑΝΕΡΩΜΕΝΗ ΛΑΡΝΑΚΑ\nΑριθμός αναφοράς 115187\nΤετραγωνικά Οικοπέδου: 502 m2\nΚΑΤΟΙΚΙΑ ΠΡΟΣ ΠΩΛΗΣΗ ΦΑΝΕΡΩΜΕΝΗ ΛΑΡΝΑΚΑ - ΚΥΠΡΟΣ\nΕάν αναζητάτε ακίνητο για αγορά στη Κύπρο, η τοποθεσία, η κατασκευή και η αρχιτεκτονική εμφάνιση είναι τρία στοιχεία που πρέπει να λάβετε υπ’ όψιν. Αυτή η ανεξάρτητη, κλασσική κατοικία των δύο επιπέδων, κατασκευής 1997 βρίσκεται στην περιοχή Φανερωμένης, μια από τις πιο αριστοκρατικές περιοχές στην πόλη Λάρνακα στο νησί της θεάς Αφροδίτης, Κύπρος.\nΗ προς πώληση κατοικία στη πόλη Λάρνακα των 3ων υπνοδωματίων είναι χτισμένη σε ένα οικόπεδο με εμβαδόν 502 τετραγωνικών μέτρων και βρίσκεται ανάμεσα σε επαύλεις πολυτελείας. Η απλότητα και η άνεση της προς πώληση κατοικίας εναρμονίζονται λειτουργικά μεταξύ τους και προσδίδουν μια ισορροπία μεταξύ του εσωτερικού και του εξωτερικού χώρου. Για όσους αναζητούν αγορά ακινήτου για μόνιμη κατοικία ή εξοχικό ακίνητο στην πόλη Λάρνακα (Κύπρος) η συγκεκριμένη κατοικία μπορεί να καλύψει άνετα τις ανάγκες και τις απαιτήσεις μιας σύγχρονης οικογένειας. Η κουζίνα είναι πλήρως εξοπλισμένη με ηλεκτρικές συσκευές, ενώ η παρουσία της βοηθητικής κουζίνας μπορεί να δώσει μεγαλύτερη ευκολία στην οργάνωση του νοικοκυριού (τα έπιπλα συμπεριλαμβάνονται στην τιμή). Όλοι οι χώροι του ακινήτου περιέχουν σύστημα κλιματισμού και κεντρική θέρμανση με επιπλέον τζάκι στο σαλόνι για περαιτέρω ζεστασιά κατά τις κρύες νύχτες του χειμώνα. Η κατοικία που πωλείται προστατεύεται με συναγερμό κι έχει εγκατεστημένη δορυφορική κεραία για άμεση πρόσβαση σε κανάλια από όλο τον κόσμο.\nΗ προς πώληση κατοικία στη πόλη Λάρνακα αποδεικνύει ότι ο προγραμματισμός και ο σχεδιασμός στοχεύουν πάντοτε στη δημιουργία μίας άνετης και λειτουργικής οικογενειακής κατοικίας ούτως ώστε να προσφέρει την ευκαιρία στους κατοίκους να ζουν σε ισορροπία, αρμονία και άνεση με τη φύση. Ο ειδικά διαμορφωμένος κήπος με έντονο το πράσινο στοιχείο επιτείνει ακόμη περισσότερο την ομορφιά της προς πώληση κατοικίας στην πόλη Λάρνακα (Κύπρος).\nΑναμφισβήτητα, το συγκεκριμένο ακίνητο με εκδομένο τίτλο ιδιοκτησίας αποτελεί κορυφαία πρόταση πώλησης ακινήτου στη περιοχή Φανερωμένης στην πόλη Λάρνακα. Αν ενδιαφέρεστε για μια μόνιμη ή εξοχική κατοικία ή ακόμη και για επένδυση, η αγορά του ακινήτου αυτού μπορεί να είναι στις πρώτες σας επιλογές από τα διαθέσιμα ακίνητα που πωλούνται στη νήσο Κύπρος.


Χρόνια Πολλά Τήνος! Χρόνια Πολλά Ελλάδα! Τίμησαν την θαυματουργή εικόνα της Μεγαλόχαρης - ΕΚΚΛΗΣΙΑ ONLINE\nΠέμπτη, 25 Μαρτίου 2021 18:35\nΑρχική » ΝΕΑ » Χρόνια Πολλά Τήνος! Χρόνια Πολλά Ελλάδα! Τίμησαν την θαυματουργή εικόνα της Μεγαλόχαρης\nΜετά την απελευθέρωση από τους Τούρκους, ο ναός της Μεγαλόχαρης στην Τήνο, έγινε τόπος προσκυνήματος για όλους τους ήρωες της επανάστασης του 21, ενώ ο Κολοκοτρώνης αφιέρωσε στην εικόνα της Παναγίας, το δαχτυλίδι του (Θ.Κ.). Σήμερα η εκκλησία μας γιορτάζει το χαρμόσυνο μήνυμα της θείας ενσάρκωσης, που με τόσο σαφή τρόπο μας το παρουσιάζει ο ευαγγελιστής Λουκάς στο Ευαγγέλιο του (κεφ. Α’ στίχ. 26-38).\nΕΜΥ Καιρός - Έκτακτο δελτίο: Πρόγνωση αύριο 26 Μαρτίου- Β Χαιρετισμοί της Παναγίας«Χαράς Ευαγγέλια» ! Εορτή Ευαγγελισμού της Θεοτόκου στη Λιβαδειά


Ο Γολγοθάς είναι κοντά | ο δείμος του πολίτη\nΟ Γολγοθάς είναι κοντά\nΕτούτο το διήμερο έκανα βόλτες. Γύρισα ακόμη μία φορά την πόλη. Περπάτησα σε στενά που ξεχάστηκαν από τον πολιτικό κόσμο. Μίλησα με τη γιαγιά, με τον παππού. Με κατηγόρησαν ότι πάντα ξεχνάμε. Με έβρισαν πως πάλι θα ξεχάσουμε.\nΔεν είχαν άδικο στα λόγια τους. Δεν ήταν άπονοι˙ μάλλον το αντίθετο, πονούσαν φοβερά από την εγκατάλειψη. Δε νοιάστηκα για το σταυρό που έχασα. Με πόνεσε που κουβαλούσαν το δικό τους˙ κι ήταν πιο βαρύς από του Χριστού... κι ήταν πιο μακρύς ο δρόμος. Ο Γολγοθάς ήταν κοντά. Μέσα στη γούρνα, μέσα στο χαμόσπιτο, μέσα στη φτώχεια. Ξεχασμένοι από όλους. Ίσως και από το Θεό κι ας τον παρακαλάνε κάθε μέρα.\nΕτούτο το διήμερο έκανα βόλτες. Είχα ξανακάνει. Είχα ξαναγυρίσει. Αλλά τόσες κίβδηλες υποσχέσεις δεν ξαναειπώθηκαν. Μόνο λόγια, μα τα έπεα πτερόεντα εστί. Και βάζεις ένα σταυρό ελπίδας. Μπορεί η Ελπίδα να πέταξε από το κουτί της Πανδώρας τελευταία, μα το μαρτύριο αρχίζει ξανά (αν ποτέ σταμάτησε). Και πάλι περιμένεις 4 χρόνια για νέα έπεα, για νέες υποσχέσεις και ανθρώπους που θυμίζουν τι έκαναν για τον τόπο σου.\nΈκανα και πάλι τις βόλτες μου. Ένα διήμερο βόλτες. Έκοψα τις υποσχέσεις. Έκοψα τον μέλλοντα και τα Θα. Όχι επειδή δεν πιάνουν, αλλά από αγανάκτηση. Τόσοι και τόσοι τονίζουν την προσφορά τους στον τόπο, στην πολιτική, στο κίνημα. Υπογραμμίζουν ότι χάρη σ’ αυτούς προχωρήσαμε. Μα γιατί θυμίζουν τι έκαναν; Τα -υποτιθέμενα- έργα τους δεν το αποδεικνύουν; Χρειάζεται να το πούνε; Δεν το βλέπουμε; ΄Η φωνάζουνε οι πεθερές για το ακούσουν οι νύφες;\nΑν είναι γάμος; Μα βέβαια. Ένας γάμος τετραετίας. Η νύφη είναι… ο Δήμος, κουμπάροι... οι ψηφοφόροι (κι ας μιλάνε άλλοι για κουμπαριές).


Μ’ αρέσει – Δε μ’ αρέσει (9/10/2011) | To blog ενός Γιώργου...\n← Μ’ αρέσει – Δε μ’ αρέσει (2/10/2011)\nΜ’ αρέσει – Δε μ’ αρέσει (16/10/2011) →\nΜ’ αρέσει – Δε μ’ αρέσει (9/10/2011)\nΗ νίκη της Ελλάδας επί της Κροατίας!\nΗ υπερβολική αντίδραση πολλών μετά το θάνατο του Στηβ Τζομπς (όπως συνήθως γίνεται μετά τους θανάτους των σημαντικών). Είδα, στα σχετικά αφιερώματα του ελληνικού Τύπου, φωτογραφίες από το εξωτερικό με ανθρώπους να κλαίνε με λυγμούς (!) έξω από καταστήματα για το θάνατο του Τζομπς. Είδα άλλους να γράφουν και να λένε τα συνήθη (και τετριμμένα), Steve, RIP, κλπ. Είδα άλλους, τέλος, να εκστομίζουν τα ίδια (μεγάλα και στομφώδη) λόγια (όπως κάθε φορά που πεθαίνει κάποιος σπουδαίος).\nΑμφιβάλλω για το αν αυτοί οι ίδιοι άνθρωποι μπορούν να ονοματίσουν τρεις (έστω) χώρες της Αφρικής, της Ασίας, της Λατινικής Αμερικής. Εκεί όπου κάθε μέρα πεθαίνουν δεκάδες άνθρωποι για ένα σωρό λόγους.\nΑμφιβάλλω, επίσης, για το αν αυτοί οι ίδιοι άνθρωποι ήξεραν ποιος ήταν ο Τζομπς! Ασφαλώς ήξεραν τις εφευρέσεις και τις επινοήσεις του, αλλά ήξεραν τι άνθρωπος ήταν εκείνος; Τον ήξεραν προσωπικά; Ήταν κολλητός τους και ξέσπασαν σε λυγμούς; Δεν τους βλέπω να κλαίνε και να οδύρονται έτσι για πράγματα πιο σημαντικά (που επηρεάζουν άλλωστε και τις ζωές τους περισσότερο)…\nΔεν… χαίρομαι που πέθανε ο Τζομπς, βέβαια! Αλίμονο!\nΔεν την μπορώ την υπερβολή, όμως!\nOne comment on “Μ’ αρέσει – Δε μ’ αρέσει (9/10/2011)”\nOctober 10, 2011 @ 8:52 am\nσυμφωνω, συμφωνω! απηυδησα κι εγω με τα μαυρα μηλα και τα rip-μονο επαγγελματιες μοιρολογιστρες δεν πηραν!


Komo Sapiens: Μαϊμουδιές από μεγάλη αλυσίδα καταστημάτων ηλεκτρικών συσκευών\nΑνθρωπος της Κομοτηνής\nΜαϊμουδιές από μεγάλη αλυσίδα καταστημάτων ηλεκτρικών συσκευών\nΤυχαία εικόνα. Κανένα υπονοούμενο για πρώην πρωθυπουργό.\nΣε κυριακάτικες εφημερίδες βρήκα μεταξύ άλλων 2 φορές το εκπτωτικό φυλλάδιο γνωστής πανελλαδικής αλυσίδας καταστημάτων ηλεκτρικών συσκευών. Η εταιρεία είναι πασίγνωστη. Στο φυλλάδιο αυτό υπήρχε ένα προϊόν που για καιρό το χρειαζόμουν αλλά το έβρισκα ακριβό αλλά τώρα το έδιναν στην μισή σχεδόν τιμή. Τι κάθομαι και το σκέφτομαι λοιπόν; Να η ευκαιρία!\nΜπαίνω στην ιστοσελίδα να το παραγγείλω. Ομως εκεί το βρίσκω χωρίς έκπτωση στην διπλάσια δηλαδή τιμή. Αποφασίζω να χρησιμοποιήσω την δυνατότητα live επικοινωνίας (chat) που δίνει η ιστοσελίδα και μετά από κανένα 5λεπτο ταλαιπωρίας με ένα αυτόματο σύστημα απαντήσεων τεχνητής (μη) νοημοσύνης, καταφέρνω να συνδεθώ με εκπρόσωπο. Ο εκπρόσωπος ψάχνει αυτό που του λέω και με χαμογελάκι (smiley) μου απαντά πως η τιμή είναι αυτή που βλέπω, δηλαδή η διπλάσια. Επιμένω και τον ρωτώ πως γίνεται το φυλλάδιο να λέει άλλη τιμή; Το ψάχνει λιγάκι, καθυστερεί να απαντήσει, ίσως να ρώτησε και κάποιον από δίπλα και μου απαντά πως "τελείωσε το απόθεμα του προϊόντος στα καταστήματα".\nΔεν ήξερα τι να υποθέσω από την ηλίθια απάντηση που έλαβα. Κανένα απόθεμα δεν είχε τελειώσει καθώς η ιστοσελίδα μου έλεγε πως βρίσκεται μια χαρά σε διαθεσιμότητα πανελλαδικά, άρα ο "εκπρόσωπος" μου έλεγε ψέματα για να με ξεφορτωθεί και να με κοροϊδέψει για να αγοράσω στην διπλάσια τιμή. Από την άλλη αν εννοούσε πως τελείωσε το απόθεμα συγκεκριμένων τεμαχίων που ήταν με έκπτωση, θα μπορούσε να μου το πει κατά λέξη και όχι να μου λέει μπούρδες. Του λέω πως αυτό δεν είναι σοβαρή απάντηση καθώς το φυλλάδιο αναφέρεται σε εκπτώσεις που ξεκινάνε σε λίγες ημέρες (εκείνη την στιγμή το είδα πως δεν είχε ακόμη έρθει η συγκεκριμένη ημερομηνία) και μου απαντά πως "τότε θα πρέπει να το δείτε μόλις ξεκινήσει η έκπτωση".\nΩραία η εξυπηρέτηση μέσω ιστοσελίδων αλλά η τεχνητή (μη) νοημοσύνη στην αρχή και η φυσική ανοησία και τα ψέματα προς τον πελάτη για τα οποία έπρεπε να ανατρέχω στο φυλλάδιο για να τα απαντήσω στην συνέχεια, με κούρασαν. Από την άλλη, μπορεί να ήταν κάποιο παιδάκι με μισθό γαλέρας κι αυτό. Δεν μπορούμε να περιμένουμε να προσφέρει υπηρεσίες επιστήμονα. Και αυτό δεν είναι υποτιμητικό για το εργαζόμενο παιδί, καθώς μάλλον για νέο παιδί θα πρόκειται αλλά για την ίδια την εταιρεία - γαλέρα.\nΤελικά θα περιμένω να ξεκινήσουν οι εκπτώσεις για να το αγοράσω το προϊόν καταπίνοντας την έλλειψη οργάνωσης και σοβαρής εξυπηρέτησης. Η οικονομία πάνω απ' όλα.\nΚαι οι σούπερ ντούπερ εταιρείες πολυκαταστημάτων ας κάνουν τον κόπο να δίνουν τα φυλλάδιά τους πριν από τις εφημερίδες και στους εργαζόμενους της γαλέρας, ώστε να γνωρίζουν τι τους γίνεται.\non Απριλίου 30, 2021\nΣχολιάζουμε ελεύθερα και με υπευθυνότητα προς τους άλλους και προς την σχετική νομοθεσία. Σε περίπτωση κακόβουλης χρήσης των σχολίων, υπάρχει η πιθανότητα διαγραφής.\nΑπριλίου 2021 (41)\nΟ Λάμπρος Πάσχος, η ερωτική ζωή των προσώπων του 1821 και το τουρκικό φέσι στον καθηγητή Βερέμη\nΧαρίτου - Φερχάτ σημειώσατε Χ: η ρεβάνς\nΚαναλάρχες (ιντερνετικοί) εναντίον δημάρχου Κομοτηνής\nΑκης Τσελέντης, καθηγητής πανεπιστημίου Αθηνών: τεράστια η ζημία και μικρό το όφελος από τις ανεμογεννήτριες


Ένα βίντεο για τα 10α γενέθλια του poop emoji (vid) | Reader.gr\nΈνα βίντεο για τα 10α γενέθλια του poop emoji (vid)\nΤρί, 15/01/2019 - 12:25\nΤο πασίγνωστο εικονίδιο έγινε 10 ετών!\nΜια εικόνα 1000 λέξεις, λένε και άλλες τόσες αντιστοιχούν στη σύγχρονη εποχή στα emojis. Για κάποιους μάλιστα, αποτελούν την παγκόσμια γλώσσα του 21ου αιώνα.\nΠιο συγκεκριμένα, έχουν περάσει 10 χρόνια από όταν δημιουργήθηκε το poop emoji, δίνοντας τη δυνατότητα στους χρήστες κινητών και υπολογιστών να πουν ένα εκατομμύριο διαφορετικές κακές λέξεις μ' ένα μόνο εικονίδιο.\nΓια τα δεκάχρονα γενέθλιά του λοιπόν, ο φωτογράφος Τζάστιν Πούλσεν από τον Καναδά αναδημιούργησε το poop emoji με 50 ευφάνταστους τρόπους. Σε συνεργασία με την εταιρεία Rethink δημιούργησε μία καμπάνια στο πλαίσιο της οποίας το εικονίδιο παίρνει χειροπιαστή μορφή ως κατασκευή LEGO, κερί, μπάλα πουρέ κα.\nΑξίζει να σημειωθεί ότι δεν πρόκειται για την πρώτη σύμπραξη Rethink και Πούλσεν. Το 2015, είχαν κατασκευάσει USB σε σχήμα κομμένου δάχτυλου -για την ακρίβεια, το σχήμα ήταν ο αντίχειρας του ίδιου του Τζάστιν Πούλσεν.\nΤώρα, δήλωσε: «Κάνω πολλά... πράγματα. Γιατί να μην κάνω πολλά διαφορετικά κακάκια για να το αποδείξω; Η δέκατη επέτειος του poop emoji ήταν η τέλεια ευκαιρία».


Επίθεση στη Νίκαια: Νέες αποκαλύψεις για τον 21χρονο μακελάρη – Είχε μαζί του τρία μαχαίρια και ένα Κοράνι | RealOraiokastro\nΑνατριχιαστικές λεπτομέρειες για τις κινήσεις του 21χρονου δράστη της επίθεσης στη Νίκαια της Γαλλίας, από την οποία έχασαν τη ζωή τους τρεις άνθρωποι, έρχονται στο φως της δημοσιότητας. Σύμφωνα με όσα έχουν γίνει γνωστά μέχρι στιγμής ο Μπραχίμ Αουσαουί, που γεννήθηκε στην Τυνησία το 1999, έφθασε στη Λαμπεντούζα στις 20 Σεπτεμβρίου, όπου τέθηκε σε καραντίνα για 20 ημέρες, αρχικά στο νησί της Λαμπεντζούζα και στη συνέχεια σε πλοίο, που ήταν δεμένο έξω από το Μπάρι, μαζί με 800 μετανάστες. Εκεί , σύμφωνα με μαρτυρίες, ο 21χρονος, περνούσε τον περισσότερο χρόνο του, μιλώντας στο τηλέφωνο και λέγοντας πως έψαχνε τρόπο να πάει στη Γαλλία. H φωτογραφία που βλέπετε παρακάτω τραβήχτηκε στις 8 Οκτωβρίου, στο λιμάνι του Μπάρι, μετά το τέλος της καραντίνας στην οποία είχε τεθεί. Σύμφωνα με τα ιταλικά ΜΜΕ, οι αρχές έλαβαν αποτυπώματα ενώ ελέγχθηκε και το ποινικό του μητρώο. Όμως, όπως προέκυψε, δεν είχε προσπαθήσει προηγουμένως να εισέλθει στην Ιταλία και δεν είχε επισημανθεί ως ύποπτος από υπηρεσίες ασφαλείας. Την επόμενη ημέρα, ο 21χρονος ενημερώθηκε ότι δεν είχε νόμιμο δικαίωμα να παραμείνει στην Ιταλία και του δόθηκε εντολή να εγκαταλείψει τη χώρα μέσα σε επτά μέρες. Όμως, αντί να απελαθεί, αφέθηκε ελεύθερος. Ακόμα δεν έχει γίνει σαφές πότε έφυγε από το Μπάρι, όμως θεωρείται ότι πήρε το τρένο για το Παρίσι είτε στις 9 είτε στις 10 Οκτωβρίου. Εκτιμάται ότι έμεινε στη γαλλική πρωτεύουσα μέχρι τις 29 Οκτωβρίου, τη μέρα της επίθεσης δηλαδή, οπότε και πήρε το τρένο για τη Νίκαια.\n← Σαν σήμερα 31 Οκτωβρίου: Τα σημαντικότερα γεγονότα της ημέρας στο RealOraiokastro.gr\nΤο πιο αποτελεσματικό όπλο στην πρώιμη διάγνωση του καρκίνου του μαστού: Προληπτική Ταχεία Μαγνητική Μαστογραφία →


ΣΕΙΣΑΧΘΕΙΑ - Ε.ΠΑ.Μ.: Ο «ΣΕΡΣΕΜΗΣ»:Αυτός που γελάει χωρίς λόγο\nΣερσέμης, (τουρκ. Sersem) καλείται αυτός που γελάει χωρίς λόγο. Αυτός που άσκοπα χαχανίζει.\nΣερσέμης είναι ο ανόητος, ο μπουνταλάς, ο μπούφος.(1)\nΤα παλαιότερα χρόνια, το «συντηρητικό» σύστημα, στο μάθημα της έκθεσης, ζητούσε από τους μαθητές να περιγράφουν ανθρώπινους χαρακτήρες. Αυτό είχε ως θετική συνέπεια να εκπαιδεύονται, έστω στοιχειωδώς, να τους αναγνωρίζουν και να ή τους αποδέχονται ή να τους αποφεύγουν.\nΗ νέα αυτή μέθοδος διδασκαλίας, όπως φημολογείται, καθιστά τους νέους προοδευτικότερους....\nκαι σε μέγιστο βαθμό ευαίσθητους. Θρυλείται μάλιστα πως το Υπουργείο «παιδείας» (που επί των ημερών του υπουργού κ. Φίλη και κάποιου κ. Λιάκου, θα μετονομαστεί σε Υπουργείο Ευαισθησίας), διαθέτει ήδη και ειδικό όργανο μέτρησης αυτής, το λεγόμενο «Βλακόμετρο».\nΑυτός όμως ο λαός, που στον ιδιωτικό βίο του θα έστελνε στον αγύριστο τον απρεπή, ο ίδιος λαός, στον δημόσιο βίο του τον ψηφίζει.\nΑυτόν ανέχεται, που δεν ντρέπεται όταν τον επαινούν οι τοκογλύφοι, που γελάει όταν η χώρα του πενθεί, που χαριεντίζεται όταν αυτοί οι αλήτες κομματιάζουν συστηματικά και μεθοδικά την Ελλάδα. Όταν αυτά τα εξαχρειωμένα άτομα του κοινού ποινικού δικαίου, που σαν αράχνες απομυζούν την ψυχή και το βιός μας, τολμούν να τον εξευτελίζουν, προσβάλλοντας, στο πρόσωπό του και την πατρίδα μας.\nΕμείς θα του αφιερώσουμε το ακόλουθο ποίημα: (2)\nΛέει σιγαλά κι εκείνου:\nΑναρτήθηκε από ΣΕΙΣΑΧΘΕΙΑ ΕΠΑΜ στις 9:10 μ.μ.\nΕτικέτες ΕΝΔΙΑΦΕΡΟΝΤΑ ΑΡΘΡΑ, ΕΠΙΚΑΙΡΟΤΗΤΑ, Παιδεία, ΣΥΡΙΖΑ, Τσίπρας


ΕΠΤΑΝΗΣΙΑΚΑ: «NΙΚΟΣ KΑΒΒΑΔΙΑΣ, Ο ΔΑΙΜΟΝΑΣ ΧΟΡΕΥΕ ΜΕΣΑ ΤΟΥ»\nEνα ποιητικό σύμπαν πλημμυρισμένο από εικόνες εντυπωσιακές που δημιουργούν μία πληθωρική, ιδιότυπη μυθολογία που συναρπάζει: μαχαίρια, καραβοφάναρα, παράξενες ζωγραφιές κεντημένες στο κορμί, ανεμόσκαλες, σμήνη πουλιών και λιμάνια μυστικά, αρρώστιες τροπικές και βοτάνια για τον πυρετό, μουσώνες, τρικυμίες, πληγές θανατερές, πλοία φορτωμένα με χασίς, καπηλειά του λιμανιού, καταγώγια και πληρωμένοι έρωτες, γυναίκες όλων των φυλών, μεθύσια, καβγάδες, μικρά κοχύλια και κοράλλια. Πίσω, ωστόσο, από την κρούστα του εξωτισμού, για τον Kαββαδία υπάρχει ο άνθρωπος, η ανεξήγητη περιπέτεια της ύπαρξης και η επιτακτική -και αναπόφευκτη- ανάγκη αντιμετώπισής της.\nO Nίκος Kαββαδίας γεννήθηκε στις 11 Iανουαρίου 1910 στο Nικόλσκι Oυσουρίσκι, μια μικρή επαρχιακή πόλη της Mαντζουρίας στην περιοχή του Xαρμπίν, που τότε ήταν στρατιωτική βάση. Oι γονείς του κατάγονταν από την Kεφαλονιά και ο πατέρας του διατηρούσε ένα πετυχημένο γραφείο γενικού εμπορίου. Aυτήν την ευημερία των πρώτων χρόνων θα τη διαδεχθεί η έκρηξη του A΄ Παγκοσμίου Πολέμου και η παρακμή: H πενταμελής οικογένεια αναγκάζεται να επιστρέψει στην Eλλάδα, για να καταλήξει στο Aργοστόλι και έπειτα στον Πειραιά. Eίναι, πάντως, από εκείνα τα δύσκολα χρόνια που ο μικρός Kόλιας -όπως αποκαλούσαν τον ποιητή οι φίλοι του- θα επιδείξει μία χαρισματική προσωπικότητα. Στο σχολείο συντάσσει τα τεύχη ενός σατιρικού φυλλαδίου και δημοσιεύει τα πρώτα του ποιήματα. Oλα υπαινίσσονταν μία θεαματική εξέλιξη για το νεαρό αγόρι που ετοιμαζόταν να σπουδάσει στην Iατρική Σχολή. Aλλά το 1929 ο πατέρας του πεθαίνει και -ακολούθως- πιάνει δουλειά σε ναυτικό γραφείο. Δεν θα αργήσει να συνειδητοποιήσει την ανεξέλεγκτη ανάγκη του να ξεφύγει. Kάπως έτσι τα καράβια και η θάλασσα γίνονται το μέσον για να δοκιμάσει τα όριά του: Aρχικά μπαρκάρει ναύτης σε φορτηγό και για μερικά χρόνια συνεχίζει να ταξιδεύει και να αποκτάει ασυνήθιστες -για την ηλικία του- εμπειρίες, γυρίζοντας πάντοτε πίσω ταλαιπωρημένος και αδέκαρος.\nΣε αυτήν την ανέχεια οφείλεται η απόφασή του να πάρει το δίπλωμα του ασυρματιστή. Αυτή η έμφυτη επιθυμία του για περιπλάνηση, μαζί με έναν αθεράπευτα συναισθηματικό ρομαντισμό και μία υποβλητική θλίψη, θα αποτυπωθούν στα πρώτα του ποιήματα με μια απρόσμενη ωριμότητα. Mόλις στα 23 του χρόνια εκδίδει την πρώτη ποιητική του συλλογή «Mαραμπού»: η επιτυχία ήρθε χωρίς καθυστέρηση και ο Nίκος Kαββαδίας γίνεται αμέσως γνωστός στους λογοτεχνικούς κύκλους. Hδη διαφαίνεται ο -μετέπειτα χαρακτηριστικός- εξομολογητικός τόνος, η μοναξιά του ατελείωτου ταξιδιού, η έντονα νοσταλγική διάθεση και μια υπόγεια μελαγχολία. Aπό το 1954 μέχρι και το 1974, ταξιδεύει συνεχώς με πολύ μικρά διαλείμματα και συνεχίζει να γράφει προβάλλοντας τη δική του ποιητική εκδοχή του ατέρμονου ταξιδιού. Θα ακολουθήσει η δεύτερη συλλογή ποιημάτων του, το «Πούσι» (1947), το μοναδικό μυθιστόρημά του «Bάρδια» (1954) και το τελευταίο βιβλίο με ποιήματά του, το «Tραβέρσο», που θα κυκλοφορήσει τον Aπρίλιο του 1975, δύο μήνες μετά τον θάνατό του. H περίπτωση Kαββαδία συνεχίζει να γοητεύει, αφού η ζωή και το έργο του αποτελούν ένα αξεδιάλυτο μείγμα εμπειριών και επινοήσεων, με τις ναυτικές ιστορίες που παρατίθενται -άλλοτε ρεαλιστικές και άλλοτε σχεδόν παραισθητικές- να αποδίδουν εξαιρετικά τα ανθρώπινα ψυχικά τοπία σε συνθήκες τυχοδιωκτισμού, μέθης, αρρώστιας και θανάτου.\nTελικά, όμως, ποιος ήταν ο Nίκος Kαββαδίας στην καθημερινή του ζωή, ο άνθρωπος πίσω από τη μάσκα, ο ασυρματιστής που ήξερε να μετουσιώνει τη ζωή σε ποίηση; H συγκεκριμένη έκδοση παρουσιάζει ιδιαίτερο ενδιαφέρον ακριβώς γι’ αυτήν την πρωτοτυπία της: περιλαμβάνει τις μαρτυρίες των συναδέλφων του ποιητή, των ανθρώπων της θάλασσας και των καραβιών. Eτσι, το πορτρέτο που προκύπτει απομυθοποιεί και μυθοποιεί συγχρόνως, αναδεικνύει άγνωστες πτυχές του «αλλόκοτου παραμυθά», αλλά και επιβεβαιώνει ποικίλα χαρακτηριστικά του διάσπαρτα στο έργο του, όπως αυτά του άκακου και ευαίσθητου «μεγάλου παιδιού», του ηθικού και ανήθικου, του ερωτικού και του σπάταλου, του παράτολμου και του στοχαστικού, του φιλικού και του ακατανόητου. Πρόκειται για ένα σημαντικό ντοκουμέντο -σε επιμέλεια Mήτσου Kασόλα, εκδ. «Kαστανιώτης»- που αναδύει κάτι από το λεπτό και διαπεραστικό άρωμα μιας ζωής κομψής και βασανιστικής, γεμάτης πολλούς μικρούς θανάτους, απογοητεύσεις, περιπέτειες και -πάνω απ’ όλα- αληθινές φιλίες...\nΕφημερίδα ΗΜΕΡΗΣΙΑ, 20/06/09


Περιμένοντας του πρωταθλητές Ευρώπης!!!! – AmaliadaNews.gr\nΠεριμένοντας του πρωταθλητές Ευρώπης!!!!\nΧιλιάδες φίλοι του Ολυμπιακού έχουν συγκεντρωθεί αυτή την ώρα στο Ελευθέριος Βενιζέλος και περιμένουν την άφιξη της αποστολής των πρωταθλητών Ευρώπης. Το αεροπλάνο που μεταφέρει τους θριαμβευτές του final 4 του Λονδίνου αναμένεται να προσγειωθεί στις 19.00.\n← Οι στρατηγικές καινοτομίας των μικρομεσαίων επιχειρήσεων\nΕγκρίθηκε η πρώτη δόση της βοήθειας προς την Κύπρο →


Η Θεοδώρα Βουτσά παίρνει θέση στην κόντρα της μητέρας της με τη Σάντρα Βουτσά - News Facts\nΑρχική ΚΕΛΑΡΙΕΣ Η Θεοδώρα Βουτσά παίρνει θέση στην κόντρα της μητέρας της με τη...\nΜεγάλη κόντρα έχει ξεσπάσει ανάμεσα στη Σάντρα Βουτσά και τη δεύτερη σύζυγο του πατέρα της, Θεανώ Παπασπύρου για το ποιος θα πάρει τους πίνακες μεγάλης αξίας που άνηκαν στον αείμνηστο ηθοποιό.\nΗ Σάντρα Βουτσά υποστηρίζει πως δεν της δίνει τους πίνακες που δικαιούται και από την άλλη η Θεανώ Παπασπύρου υποστήριξε πως η Σάντρα έχει αποποιηθεί την περιουσία του πατέρα της.\nΗ Θεοδώρα Βουτσά πήρε θέση στην κόντρα της μητέρας της με την αδελφή της γράφοντας δύο λόγια στο instagram.\n«Επειδή πολλά λέγονται που τραβάνε την προσοχή σε ψεύδη και καταστάσεις πάρα πολύ μακριά από τον χαρακτήρα και ήθος του πατέρα μου, ας μιλήσουμε για το πως θα συνεχίσουμε το έργο του.\nΌταν έφυγε ο μπαμπάς, το κενό ήταν- και παραμένει- μεγάλο. Από την Εντατική ήδη, είχα σκεφτεί να φτιάξω μια ΑΜΚΕ για να συνεχίσω το έργο του. Ίσως μια μάταιη προσπάθεια μου να του δώσω «κίνητρο» για να βγει από την Εντατική.\nΟι πρώτοι που δέχτηκαν να μπουν στο διοικητικό συμβούλιο και να βοηθήσουν αφιλοκερδώς, προσφέροντας τον χρόνο τους και το χρήμα τους- για να λέμε την αλήθεια- ήταν ο Nikos Manakis και η Θεανώ Βουτσά- η οποία γνωρίζοντας τη μεγάλη μου λατρεία για τον μπαμπά αφού και η ίδια αισθάνεται το ίδιο, δεν μου είπε ποτέ Όχι σε ότι είχε να κάνει με τον πατέρα μου- όσο κι αν εκείνος κατά καιρούς την είχε πληγώσει με την συμπεριφορά του.\nΗ Konstantina Alexopoulou, η δικηγόρος μας, κίνησε τις διαδικασίες και η ΑΜΚΕ δημιουργήθηκε αμέσως.\nΣτόχος μας στην ΚΩΣΤΑΣ ΒΟΥΤΣΑΣ ΑΜΚΕ είναι η προσφορά.\nΠρώτο μας βήμα ήταν να συναντηθούμε με την διοίκηση του Εθνικού Θεάτρου και να προσφέρουμε μια υποτροφία στο όνομα του μπαμπά. Χρήματα που θα βοηθούσαν ηθοποιούς, καλλιτέχνες σαν τον πατέρα μου, να ξεκινήσουν την καριέρα τους.\nΗ Κωνσταντίνα και εγω συναντηθήκαμε με την διοίκηση του Εθνικού, η υποτροφία/δωρεά εγκρίθηκε αλλά δυστυχώς τα γεγονότα και η επικαιρότητα, έτσι όπως εξελίχθηκαν, δεν μας επέτρεψαν να ολοκληρώσουμε τη συνεργασία. Θα επισκεφτούμε το Εθνικό ξανά συντομα και θα προσφέρουμε πάλι αυτό που μπορούμε.\nΣτο μεταξύ κάναμε κάποιες άλλες κινήσεις στο όνομα του πατέρα μου να βοηθήσουμε συνανθρώπους μας. Δεν θα μπούμε σε περισσότερες λεπτομέρειες απο σεβασμό…\nΘέλαμε η δράση της ΚΩΣΤΑΣ ΒΟΥΤΣΑΣ ΑΜΚΕ να είναι διακριτική. Δεν γίνεται όμως τώρα να σιωπήσουμε. Ο πατέρας μου ηταν άνθρωπος σεμνός, χαρούμενος, που μίλαγε μέσα απο τις πράξεις του και τη δουλειά του. Δεν γίνεται, και σαν νόμιμη κληρονόμος του, δεν θα επιτρέψω να χρησιμοποιηθεί το όνομα του και να σπιλωθεί η μνήμη του με ψεύδη, εμμονές, επιθέσεις προσωπικού τύπου που στόχο έχουν προσωπικό όφελος.\nΗ επιθυμία μου είναι αυτή η ΑΜΚΕ να μεγαλώσει και να συνεχίσει το έργο του μπαμπά. Κάνοντας κλικ στο link απο κάτω, μπορείτε να διαβάσετε τι ακριβώς κάνουμε.\nΑν θέλετε να ενώσετε τις δυνάμεις σας μαζι μας, αν θέλετε να προσφέρετε κι εσείς ή αν χρειάζεστε βοήθεια- οποίας μορφής- επικοινωνείτε μαζι μου. Τα στοιχεία είναι ολα στο site.\nΣας ευχαριστω πολυ για τον χρόνο σας.\nΗ κόρη του Κώστα».\nΠροηγούμενο άρθροΣΥΡΙΖΑ για Swiss Med : Το σκάνδαλο με την προμήθεια self test δεν μπορεί να κρυφτεί


Dynafleet – Τέλειος εντοπισμός, κάθε φορά| Volvo Trucks\nΗ παρακολούθηση των φορτηγών σας ποτέ δεν ήταν ευκολότερη. Μάθετε πώς ο Εντοπισμός Dynafleet μπορεί να σας προσφέρει τον απόλυτο έλεγχο των δραστηριοτήτων, των φορτηγών και των οδηγών σας.\nΗ παρακολούθηση των φορτηγών σας ποτέ δεν ήταν ευκολότερη. Οι λεπτομερείς χάρτες σας παρέχουν απόλυτο έλεγχο των δραστηριοτήτων σας. Τα δεδομένα οδηγών και οχημάτων μπορούν να εμφανίζονται απευθείας στους χάρτες παρέχοντας σε εσάς και τους πελάτες σας, άμεση πρόσβαση σε πληροφόρηση όσον αφορά κάποια παράδοση.\nΘεσεις και πολλα ακομα\nΔιαρκείς ενημερώσεις για την ταχύτητα, την κατάσταση του οδηγού, τον αναμενόμενο χρόνο άφιξης και πολλά ακόμα, διευκολύνουν εσάς – και τους πελάτες σας – να έχουν τον έλεγχο. Και επειδή η τοποθέτηση του φορτηγού καταγράφεται, μπορείτε να προεπισκοπήσετε οποιαδήποτε στιγμή μια διαδρομή.\nΕτοιμο για εργασια\nPositioning+ για παραγωγικοτητα\nΗ υπηρεσια Positioning (εντοπισμου)\nΗ υπηρεσια Positioning+\nΟ αντιπρόσωπος της Volvo Trucks μπορεί να σας βοηθήσει να αξιοποιήσετε στο έπακρο τις υπηρεσίες Dynafleet. Τηλεφωνήστε του. Επισκεφθείτε τον. Ή, εάν προτιμάτε, θα σας επισκεφθεί αυτός.


Α. Μιλιδώνης: Όχι επενδύσεις ΤΚΑ μόνο σε κυπριακά ομόλογα | Stockwatch - Παράθυρο στην Οικονομία\nΣάββατο, 8 Μαΐου, 2021 - 05:16\nΟικοσελίδα » Ειδήσεις » Συνεντεύξεις » Α. Μιλιδώνης: Όχι επενδύσεις ΤΚΑ μόνο σε κυπριακά ομόλογα\nΕπανέρχεται στο προσκήνιο η ανάγκη θέσπισης μίας ανεξάρτητης εποπτικής αρχής σε ότι αφορά τα συνταξιοδοτικά και ασφαλιστικά ταμεία, η οποία να λειτουργεί μακριά από κρατικές ή πολιτικές παρεμβάσεις και να συνάδει με την πρακτική των πλείστων κρατών μελών της ΕΕ.\nΤο θέμα αυτό έχει απασχολήσει κατά καιρούς τους κοινωνικούς εταίρους καθώς σχετικό νομοσχέδιο είχε συζητηθεί στην κοινοβουλευτική επιτροπή οικονομικών τον Μάρτιο του 2020.\nΤο νομοσχέδιο αφορούσε στη μεταρρύθμιση και ενοποίηση της εποπτείας των ασφαλιστικών εταιρειών και των ταμείων επαγγελματικών συντάξεων, κάτω από μία ανεξάρτητη αρχή.\nΚατάληξη μέχρι σήμερα δεν υπήρξε λόγω κυρίως των διαφορετικών προσεγγίσεων που εκδηλώνονται από κόμματα της αντιπολίτευσης, όπως επίσης και από το συνδικαλιστικό κίνημα.\nΟ καθηγητής χρηματοοικονομικής του Πανεπιστημίου Κύπρου Ανδρέας Μιλιδώνης σε συνέντευξη του στη StockWatch με αντικείμενο τα συνταξιοδοτικά και τα ασφαλιστικά ταμεία, τάσσεται ανεπιφύλακτα υπέρ της σύστασης μίας ανεξάρτητης εποπτικής αρχής για τον συνταξιοδοτικό και τον ασφαλιστικό τομέα, η οποία, όπως τονίζει, να λειτουργεί με καθαρά τεχνοκρατικά κριτήρια κάτω από την ομπρέλα της Ευρωπαϊκής Ένωσης.\nΕκτιμά ότι η αρχή αυτή θα μπορούσε να τεθεί κάτω από την εποπτεία της ΚΤ, η οποία έχει την τεχνογνωσία σε ότι αφορά την καταπολέμηση του ξεπλύματος χρήματος.\nΟ κ. Μιλιδώνης εξηγεί στη συνέντευξη του που ακολουθεί, τους λόγους γιατί επιβάλλεται η δημιουργία ανεξάρτητης εποπτικής αρχής και επισημαίνει τα πλεονεκτήματα που θα προκύψουν από μία τέτοια θεσμική αλλαγή.\nΑναφέρεται στην ανάγκη μακροπρόθεσμων σχεδιασμών και στην παροχή πιο ελκυστικών κινήτρων, για να επανακτήσει ο μέσος πολίτης, όπως λέει, την εμπιστοσύνη του στον κλάδο της ασφάλισης και των συντάξεων με την προοπτική να αυξήσει τις αποταμιεύσεις του.\nΣε ότι αφορά την επενδυτική πολιτική του ΤΚΑ ο κ. Μιλιδώνης είναι κατηγορηματικός σε επενδύσεις μεγάλου ρίσκου και πολύ επιφυλακτικός και σε τυχόν επενδύσεις σε κρατικά ομόλογα.\nΕρ.: Κατά καιρούς τέθηκε επιτακτικά η ανάγκη για ανεξαρτητοποίηση του θεσμού του Εφόρου Ταμείων Επαγγελματικών Συνταξιοδοτικών Παροχών. Διαφαίνεται ότι ένα από τα εμπόδια είναι η αντίθετη άποψη του συνδικαλιστικού κινήματος. Ανεξάρτητα αυτών, γιατί επιβάλλεται η ανεξαρτησία του θεσμού αυτού που βρίσκεται επί δεκαετίες κάτω από την ομπρέλα του Υπουργείου Εργασίας, Πρόνοιας και Κοινωνικών Ασφαλίσεων;\nΑπ.: Η σύντομη απάντηση είναι ότι χρειάζεται μακροπρόθεσμος σχεδιασμός σε θέματα συντάξεων και ασφαλιστικών προϊόντων, ιδιαίτερα στον κλάδο ζωής, αφού, τόσο οι συντάξεις, όσο και οι ασφάλειες, έχουν μακροπρόθεσμο ορίζοντα εκπλήρωσης.\nΑντιθέτως, ο βραχυπρόθεσμος σχεδιασμός που χαρακτηρίζει το υφιστάμενο σύστημα, όχι μόνο δεν συνάδει με το πιο πάνω πλαίσιο, αλλά δεν φαίνεται να τυγχάνει της δέουσας εμπιστοσύνης από τους πολίτες, σύμφωνα και με σχετικές έρευνες αξιοπιστίας της Stockwatch.\nΘα έλεγα ότι αυτός είναι ο κύριος λόγος που χρειάζεται η σύσταση νέας, Ανεξάρτητης Εποπτικής Αρχής για τον συνταξιοδοτικό και τον ασφαλιστικό τομέα, η οποία να λειτουργεί με καθαρά τεχνοκρατικά κριτήρια κάτω από την ομπρέλα της Ευρωπαϊκής Ένωσης.\nΣυνεπώς θεωρώ ότι η δημιουργία ενός τέτοιου ανεξάρτητου θεσμού, θα ενισχύσει την εμπιστοσύνη των πολιτών στον τομέα ασφάλισης και συντάξεων αυξάνοντας την τάση μακροχρόνιας αποταμίευσης, που επίσης πάσχει στην Κύπρο σε σχέση με την Ε.Ε.\nΕταιρική διακυβέρνηση και καταλληλότητα στελεχών\nΕρ.: Υπάρχει επάρκεια τεχνογνωσίας στα μέλη των ΔΣ των επαγγελματικών συνταξιοδοτικών παροχών ώστε να τα διαχειρίζονται αποτελεσματικά;\nΑπ.: Με βάση επίσημα στοιχεία, στο τέλος του 2016 λειτουργούσαν πέραν των 1.000 ταμείων προνοίας του ιδιωτικού τομέα, εγγεγραμμένα στο μητρώο του Εφόρου Ταμείων Επαγγελματικών Συνταξιοδοτικών Παροχών. Το ερώτημα που εγείρεται είναι εύλογο και θα πρόσθετα υπό τύπου ερωτήματος: Περνούν από έλεγχο καταλληλότητας τα μέλη των εν λόγω ΔΣ συνταξιοδοτικών ταμείων; Δηλαδή, λειτουργεί η διαδικασία του fit and proper;\nΖήσαμε ήδη το σκάνδαλο του Ταμείου Συντάξεων της ΑΤΗΚ. Είδαμε επίσης πρόσφατα το εξής παράδοξο: Ιδιωτικό ταμείο προνοίας να επενδύει περίπου 20% της αξίας του σε μια μόνο μετοχή στην Κύπρο, ενώ η επενδυτική του πολιτική αυτό-προσδιορίζεται ως συντηρητική.\nΕρ.: Θα θέλαμε την άποψη σας σε σχέση με την ποιότητα της εταιρικής διακυβέρνησης των ασφαλιστικών εταιρειών και γενικότερα σε ότι αφορά το ιδιοκτησιακό τους καθεστώς.\nΑπ.: Όντως, είναι πολύ σημαντικά και τα δύο θέματα που εγείρετε καθώς πέραν της πολυπλοκότητας των ασφαλιστικών προϊόντων, έχουμε θέματα εταιρικής διακυβέρνησης και ιδιοκτησιακού καθεστώτος. Το πρόσφατο παράδειγμα της κατάρρευσης της Olympic Insurance, η οποία ήταν εγγεγραμμένη στην Κύπρο κάτω από τον εποπτικό έλεγχο της χώρας μας και δραστηριοποιείτο στους κλάδους γενικής φύσεως, κυρίως στη Βουλγαρία, έχει να μας διδάξει κάποια μαθήματα σε σχέση με το ιδιοκτησιακό καθεστώς αυτών των εταιρειών.\nΜε βάση δημοσιεύματα της OCCRP, φαίνεται να υπάρχουν υποψίες για διασύνδεση της εν λόγω εταιρείας με ξέπλυμα χρήματος. Ακόμα και να μην αποδειχθεί μια τέτοια εμπλοκή, δεν θα έπρεπε η εποπτική αρχή τέτοιων μεγάλων εταιρειών να έχει την τεχνογνωσία σε πρακτικά ζητήματα πρόληψης και καταστολής ξεπλύματος χρήματος;\nΠολιτικοί προϊστάμενοι σε ανεξάρτητες αρχές!\nΕρ.: Καταβλήθηκε κάποια προσπάθεια σύστασης ενιαίας εποπτικής αρχής ασφαλιστικών εταιρειών και ταμείων επαγγελματικών συνταξιοδοτικών παροχών την οποία φρέναραν οι αντιδράσεις συντεχνιών και κοινοβουλευτικών κομμάτων. Ποια είναι η πρακτική που ακολουθείται σε προηγμένες χώρες;\nΑπ.: Η Κύπρος λειτουργεί πλέον εντός της Ευρωπαϊκής Ένωσης και συμμετέχει ως μία από τις 31 χώρες που εκπροσωπούνται στην Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ/ με σύντμηση EIOPA στα αγγλικά. Η συντριπτική πλειοψηφία, πέραν των 27 χωρών, εκπροσωπείται από ανεξάρτητους θεσμούς, όπως την Κεντρική Τράπεζα (National Central Bank) και τη Χρηματοοικονομική Εποπτική Αρχή (Financial Services Authority) κάθε χώρας.\nΩστόσο, η Κύπρος , εκπροσωπείται από δύο βραχίονες της εκτελεστικής εξουσίας: Τον Έφορο Ταμείων Επαγγελματικών Συνταξιοδοτικών Παροχών (Υπουργείο Εργασίας) και την Υπηρεσία Ελέγχου Ασφαλιστικών Εταιρειών (Υπουργείο Οικονομικών), της οποίας προΐσταται ο/η Έφορος Ασφαλίσεων. Και οι δύο βραχίονες έχουν πολιτικούς προϊστάμενους, από τους οποίους εξαρτάται εάν θα χρησιμοποιήσουν επιστημονικές μελέτες σχετικά με τις τάσεις των παραγόντων που επηρεάζουν τη βιωσιμότητα συνταξιοδοτικών ταμείων αλλά και των ασφαλιστικών προϊόντων. Επίσης, είναι δύσκολο για την οποιαδήποτε κυβέρνηση να σχεδιάσει και να καταφέρει να υλοποιήσει πλάνο πέραν των πέντε χρόνων. Άρα, ενώ οι πιο πολλές χώρες συμμετέχουν με ανεξάρτητους θεσμούς, η Κύπρος συμμετέχει με κομμάτι της εκτελεστικής εξουσίας. Χρειάζεται αλλαγή.\nΕρ.: Μήπως ελλοχεύουν κίνδυνοι στην περίπτωση σύστασης μίας ανεξάρτητης ενιαίας εποπτικής αρχής;\nΑπ.: Κίνδυνοι ενδεχομένως να υπάρχουν στο σκέλος κυρίως της διακυβέρνησης, αλλά θεωρώ ότι τα οφέλη από τη λειτουργία μιας νέας ανεξάρτητης Ενιαίας Εποπτικής Αρχής Ασφαλίσεων και Επαγγελματικών Συντάξεων υπερισχύουν, σε σχέση πάντα με το που βρισκόμαστε σήμερα. Τέτοιοι κίνδυνοι μπορούν να απαλειφθούν αντλώντας συμπεράσματα από τις υπόλοιπες ευρωπαϊκές χώρες και συγκεκριμένα εντός του ΕΑΑΕΣ. Η δομή τέτοιας αρχής χρειάζεται να λειτουργεί διαχρονικά μακριά από πολίτικες σκοπιμότητες και πολιτικές παρεμβάσεις.\nΤο κράτος να προστατεύει τους πολίτες\nΕρ.: Το κράτος πρέπει ή όχι να διαδραματίζει ρόλο στο πλαίσιο μίας ανεξάρτητης αρχής ασφαλιστικών εταιρειών και ταμείων επαγγελματικών συνταξιοδοτικών παροχών;\nΑπ.: Φυσικά. Το κράτος οφείλει να προσφέρει στους πολίτες του τα εργαλεία για να μπορούν να διατηρούν, ή ακόμη καλύτερα, να αυξάνουν την ποιότητα ζωής τους. Αυτό γίνεται κατορθωτό και μέσα από συνταξιοδοτικά και ασφαλιστικά σχέδια που προστατεύουν τους οικείους μας από κινδύνους όπως ασθένειες ή θάνατο.\nΤο κράτος οφείλει να προστατεύει τους πολίτες που συμμετέχουν ή σκέφτονται να συμμετέχουν σε συνταξιοδοτικά και ασφαλιστικά προϊόντα. Αυτό μπορεί να γίνει μέσω της διαφύλαξης της σταθερότητας και φερεγγυότητας του τομέα συντάξεων και ασφαλίσεων, αλλά και της διασφάλισης της διαφάνειας στους όρους προϊόντων του κλάδου συντάξεων και ασφάλισης.\nΕρ.: Ποια πρέπει να είναι η διαδικασία διορισμού και στελέχωσης των στελεχών αυτής της ανεξάρτητης αρχής; Αυτή θα γίνεται από το εκάστοτε υπουργικό συμβούλιο ή τον εκάστοτε υπουργό Οικονομικών; Ποιος θα διορίζει έφορο και διευθυντές της αρχής, δεν θα μιλάμε για διάβρωση της ανεξαρτησίας του θεσμού; Η βουλή θα πρέπει να έχει ρόλο;\nΑπ.: Η νέα εποπτική αρχή θα πρέπει να είναι πάνω από όλα ανεξάρτητη. Πρέπει επίσης να έχει βαθιά γνώση στους κλάδους ασφάλισης και συντάξεων, όπως επίσης και σε θέματα που απασχολούν γενικά τον χρηματοπιστωτικό τομέα όπως την καταπολέμηση βρόμικου χρήματος. Πρέπει επίσης να έχει δύναμη και να δεσμεύεται από το αντίστοιχο ευρωπαϊκό θεσμικό πλαίσιο.\nΠιστεύω ότι μια τέτοια αρχή θα μπορούσε να δημιουργηθεί εντός της Κεντρικής Τράπεζας για τους πιο κάτω λόγους:\nΕίναι ένας από τους ανεξάρτητους θεσμούς στην Κύπρο που δεσμεύεται από ένα πολύ δυνατό Ευρωπαϊκό θεσμικό πλαίσιο.\nΥπάρχει ήδη μεγάλη τεχνογνωσία και υποδομή που μπορεί να χρησιμοποιηθεί (Οικονομίες κλίμακας).\nΑπό τις 31 χώρες που συμμετέχουν στο ΕΑΑΕΣ, πάρα πολλές χώρες ήδη συμμετέχουν μέσω της Κεντρικής τους Τράπεζας.\nΗ Κεντρική Τράπεζα είναι μέρος του Ευρωσυστήματος που προσφέρει τεχνογνωσία σε θέματα όπως την καταπολέμηση βρόμικου χρήματος, για να καλύψει επίσης και τους κλάδους ασφάλισης και συντάξεων.\nΕρ.: Mήπως χρειάζεται αναδόμηση και των συνταξιοδοτικών προϊόντων που προσφέρουν οι ιδιωτικές ασφαλιστικές εταιρείες;\nΑπ.: Θα έλεγα ότι χρειάζεται απλοποίηση των ασφαλιστικών και συνταξιοδοτικών προϊόντων, αλλά επίσης και βελτίωση της διαφάνειας (π.χ. σε σχέση με χρεώσεις, ρήτρες, υπόλοιπο λογαριασμού κλπ.).\nΑναθεώρηση κινήτρων για συνταξιοδοτικά σχέδια\nΕρ.: Θα είναι εύστοχη μία αναθεώρηση των κινήτρων που προσφέρονται σε συνταξιοδοτικά σχέδια για σκοπούς φορολογικών κινήτρων στους ασφαλιζόμενους; Μήπως θα είναι και ένα σημαντικό κίνητρο για να δημιουργηθεί δυναμική στον τομέα των ασφαλιστικών εταιρειών;\nΑπ.: Πέραν του 50% των Κυπρίων λαμβάνουν σήμερα ετήσιο εισόδημα λίγο κάτω από 19 χιλιάδες ευρώ, με βάση τα στοιχεία της Στατιστικής Υπηρεσίας Κύπρου για το 2020. Αυτό σημαίνει πως τα φορολογικά κίνητρα που προσφέρονται από το κράτος δεν ισχύουν για πέραν των μισών πολιτών στην Κυπριακή Δημοκρατία, αφού αυτά τα κίνητρα ισχύουν για άτομα που κερδίζουν πέραν των 19,500 ευρώ. Επίσης ο μέσος Κύπριος πολίτης (σε σχέση με την υπόλοιπη Ευρώπη) είναι υπερδανεισμένος, έχει χαμηλότερες αποταμιεύσεις, και επενδύει σε πολύ μεγάλο βαθμό σε ακίνητα εντός Κύπρου. Με άλλα λόγια όχι μόνο έχει φυλάξει λίγα «αυγά» για το μέλλον του, αλλά έχει φυλάξει τα περισσότερα «αυγά» σε ένα καλάθι. Σίγουρα χρειάζεται επανασχεδιασμός κινήτρων αλλά χρειάζονται και άλλες ιδέες. Πέραν της άποψης μου για απλοποίηση ασφαλιστικών και συνταξιοδοτικών προϊόντων, αλλά και αύξηση διαφάνειας, διατυπώνω μερικές ακόμα ιδέες ως εξής:\n1ο : Κίνητρα Αποταμίευσης για συνταξιοδότηση, ιδιαίτερα για άτομα που διστάζουν να λάβουν μέρος σε μεγάλα ταμεία. Για παράδειγμα, να δημιουργηθεί Προσωπικός Συνταξιοδοτικός Λογαριασμός (ΠροΣυΛο). Θα αποτελέσει κίνητρο σε χαμηλά αμειβόμενα νοικοκυριά κυρίως, να αρχίσουν αποταμίευση μέσω της οποίας θα λαμβάνουν το δικαίωμα να συμμετέχουν σε μια μηνιαία κλήρωση με έπαθλο ενός προκαθορισμένου (π.χ. 20,000 ευρώ ή το αντίστοιχο ενός ετήσιου μισθού). Για τις λεπτομέρειες μπορούμε να κοιτάξουμε παρόμοια σχέδια στο εξωτερικό. Η ιδέα του ΠροΣυΛο θα ήταν μια γρήγορη λύση, αν και θα ήταν καλύτερο να σκεφτούμε λίγο πιο μακροπρόθεσμα τον επανασχεδιασμό του φορολογικού μας συστήματος.\n2ο Το κράτος πρέπει να προωθήσει υποχρεωτικό μάθημα στη Χρηματοοικονομική Παιδεία στη δευτεροβάθμια εκπαίδευση. Η Χρηματοοικονομική Παιδεία είναι η μετάδοση γνώσεων και ικανοτήτων που χρειάζονται οι πολίτες για να μπορούν να αποφασίσουν ορθολογικά σχετικά με διαχείριση των χρημάτων τους και να προγραμματίσουν (όσο γίνεται) καλύτερα το μέλλον. Ήδη τον περασμένο Σεπτέμβριο του 2020 εισαγάγαμε στο Πανεπιστήμιο Κύπρου, ανταποκρινόμενο στην επιτακτική ανάγκη για την καλλιέργεια της χρηματοοικονομικής παιδείας στην Κύπρο, το υποχρεωτικό μάθημα Χρηματοοικονομικής Παιδείας. Όσα τμήματα προσφέραμε μέχρι σήμερα για το συγκεκριμένο μάθημα είχαν γεμίσει.\n3ο Εκπαίδευση προσωπικού που δουλεύει στον τομέα συντάξεων και ασφάλισης. Μου έτυχε αρκετές φορές να ζητήσω λεπτομέρειες σε σχέση με προϊόντα που προωθούνται από εταιρείες του κλάδου, και να μην λαμβάνω ικανοποιητικές απαντήσεις.\n4ο Πρόωρες συνταξιοδοτήσεις πρέπει να συνοδεύονται οπωσδήποτε με το αντίστοιχο μειωμένο ωφέλημα. Αν και η πανδημία αναμένεται να μειώσει το προσδόκιμο ζωής, ο χαμηλός αριθμός θανάτων στην Κύπρο, 2η καλύτερη επίδοση στην Ευρώπη, πιθανόν να μην δικαιολογεί βραχυπρόθεσμες αλλαγές στο υφιστάμενο σύστημα συνταξιοδότησης.\nΧωρίς επενδυτική προοπτική τα €7,5 δισ. του ΤΚΑ\nΕρ.: Γίνεται πολύ λόγος για επενδυτική «εκμετάλλευση» των αποθεμάτων του ΤΚΑ, κυρίως των €7,5 δισ. που είναι παρκαρισμένα στο πάγιο ταμείο της Δημοκρατίας. Ποια είναι η άποψη σας;\nΑπ.: Το Ταμείο Κοινωνικών Ασφαλίσεων παρέχει το πρώτο επίπεδο συνταξιοδοτικών ωφελημάτων και πρέπει να διατηρείται όσο το δυνατόν πιο ασφαλές γίνεται. Προσωπικά δεν είμαι υπέρ της επένδυσης αυτών των κεφαλαίων, για λόγους που έχουν να κάνουν κυρίως με το θεσμικό πλαίσιο στην Κύπρο. Έχουμε ζήσει αρκετά σκάνδαλα στην Κύπρο, με αρκετά από αυτά να συνδέονται άμεσα με πολιτικές παρεμβολές, ή με παρεμβολές οργανωμένων συνόλων.\nΕρ.: Σήμερα, η απόδοση που έχουν οι δικαιούχοι στο ΤΚΑ είναι μηδενική. Το κράτος καταφεύγει σε έκδοση χρέους και απευθύνεται στις διεθνείς αγορές. Γιατί, δεν εκδίδει ομόλογο αποκλειστικά για τα αποθέματα του ΤΚΑ έστω με απόδοση 0,1%. Αυτό σημαίνει ότι το κράτος θα ενισχύσει την κοινωνική του πολιτική.\nΑπ.: Όπως προανέφερα, το Ταμείο Κοινωνικών Ασφαλίσεων θα πρέπει να είναι όσο το δυνατόν πιο ασφαλές γίνεται. Δηλαδή, ακόμα και στην περίπτωση που θα πραγματοποιηθούν επενδύσεις, αυτές πρέπει να είναι επενδύσεις πολύ χαμηλού ρίσκου και να εμπεριέχουν το στοιχείο της διαφοροποίησης. Για να είμαι σαφής: Οι επενδύσεις μόνο σε κυπριακά ομόλογα, δεν είναι η ασφαλέστερη επένδυση και επίσης δεν περιέχουν το στοιχείο της διαφοροποίησης.\nΤο νέο συνταξιοδοτικό στο δημόσιο\nΕρ.: Αυτή την περίοδο γίνεται έντονη συζήτηση μεταξύ ΥΠΟΙΚ και οργανώσεων του δημοσίου σε σχέση με το συνταξιοδοτικό σχέδιο που θα καλύπτει τους εργαζόμενους στο δημόσιο και ευρύτερο δημόσιο τομέα. Θα θέλατε να επισημάνετε κάτι ιδιαίτερο; Όπως είναι για παράδειγμα η ανάγκη κρατικής εγγύησης των αποθεμάτων του οποιοδήποτε κυβερνητικού σχεδίου;\nΑπ.: Κατ’ αρχήν να πω ότι θεωρώ πως είναι μια σωστή απόφαση να δημιουργηθεί αυτό το σχέδιο, και ελπίζω να δούμε παρόμοια ώθηση και από τον ιδιωτικό τομέα, χωρίς φυσικά να υποτιμώ τις οικονομικές συνέπειες της πανδημίας. Χρειάζεται όμως σωστός σχεδιασμός. Κλειδί θα είναι και πάλι η διακυβέρνηση, που θα καθορίσει επίσης την διαφάνεια, λογοδοσία και εν ολίγοις την μελλοντική ποιότητα ζωής των εργαζομένων, αλλά και το κόστος στο φορολογούμενο.\nΝα δούμε τα πράγματα όμως με πιο κριτική διάθεση. Η παγκόσμια τάση στα συνταξιοδοτικά ωφελήματα είναι προς σχέδια όπου εργοδότης και εργοδοτούμενος συνεισφέρουν σε ένα ταμείο. Εντός του ταμείου, ο κάθε εργοδοτούμενος έχει το δικό του επενδυτικό λογαριασμό. Δηλαδή γνωρίζει ανά πάσα στιγμή τι του αναλογεί. Κάπου εκεί σταματά συνήθως η επενδυτική ευθύνη του εργοδότη. Εάν το κράτος εγγυηθεί τα ωφελήματα στη συνταξιοδότηση, τότε ο φορολογούμενος εγγυάται το δεύτερο επίπεδο σύνταξης για τον δημόσιο τομέα. Το οποίο γεννά το ερώτημα: Γιατί όχι και για τους ιδιωτικούς υπάλληλους;\nΗ παγκόσμια τάση με παρόμοια ταμεία, είναι το επενδυτικό ρίσκο να μένει στον εργοδοτούμενο. Και κάπου εδώ είναι η διαφωνία μου με την προσφορά κρατικών εγγυήσεων σε αυτά τα ταμεία. Με τις κρατικές εγγυήσεις, το κράτος (φορολογούμενος) θα είναι δεσμευμένο για πάντα, να πληρώνει προκαθορισμένα ποσά για αυτά τα επιπρόσθετα ωφελήματα.\nΕρ.: Δε θα μπορούσε ο κάθε ένας από εμάς να κάνει επενδυτικές επιλογές;\nΑπ.: Η απάντηση βρίσκεται στην καλλιέργεια, βελτίωση και απόκτηση Χρηματοοικονομικής Παιδείας, στην οποία μαθαίνουμε (μεταξύ άλλων) πως υπάρχουν πολλοί τρόποι επένδυσης, που επίσης διαφέρουν και με βάση τη αποστροφή προς το ρίσκο για τον καθένα μας. Επίσης άλλη μια απάντηση είναι ότι το κράτος ήδη εγγυάται την πληρωμή κοινωνικών ασφαλίσεων για όλους.\nΕν κατακλείδι, μαζί με τον σχεδιασμό μιας νέας, ανεξάρτητης, Ενιαίας Εποπτικής Αρχής Ασφαλίσεων και Επαγγελματικών Συντάξεων ίσως κάτω από την ομπρέλα της ΚΤ, η χρηματοοικονομική παιδεία θα πρέπει να προσφερθεί άμεσα και προς όλους (μαθητές, φοιτητές και εργαζόμενους σε όλους τους τομείς).\nΌταν οι πολίτες αναλάβουν τον έλεγχο της τσέπης τους, αλλά και το κράτος τους προσφέρει τα εργαλεία αλλά και το θεσμικό περιβάλλον για να λειτουργήσουν, αναμένεται επίσης να βελτιώσουν και την προσωπική τους ευημερία. Παραμένω αισιόδοξος!


alexanderlandgr: Πεπόνης σε ΣΔΟΕ: Δώστε μου τώρα τη λίστα με τους 32 πολιτικούς που πλούτισαν παράνομα\nΠεπόνης σε ΣΔΟΕ: Δώστε μου τώρα τη λίστα με τους 32 πολιτικούς που πλούτισαν παράνομα\nΣτο στόχαστρο και των Εισαγγελικών αρχών μπήκαν οι 32 πολιτικοί που ελέγχονται από το ΣΔΟΕ καθώς τα περιουσιακά τους στοιχεία δεν δικαιολογούνται από τις φορολογικές τους δηλώσεις και υπάρχουν σοβαρές ενδείξεις για παράνομο πλουτισμό.\nΜε παραγγελία της Εισαγγελίας του Αρείου Πάγου, ο οικονομικός εισαγγελέας Γρηγόρης Πεπόνης θα αναζητήσει τη λίστα με τα ονόματα των πολιτικών (πρώην και νυν βουλευτών, υπουργών, γενικών γραμματέων και δημάρχων) που έχει στα χέρια του το ΣΔΟΕ. Υπενθυμίζεται πως σύμφωνα με δημοσιεύματα, το ΣΔΟΕ έχει στα χέρια του λίστα με τα ονόματα πρώην και νυν πολιτικών για τους οποίους υπήρχαν καταγγελίες για παράνομο πλουτισμό. Για τους 32 από αυτούς, η έρευνα κρίθηκε αναγκαίο να συνεχιστεί καθώς οι πρώτοι έλεγχοι των λογαριασμών τους έδειξαν περιουσιακά στοιχεία που δεν δικαιολογούνται από πουθενά.\nΣύμφωνα με πληροφορίες του iefimerida.gr, η λίστα περιλαμβάνει πολιτικούς από τη Νέα Δημοκρατία και το ΠΑΣΟΚ. Μάλιστα από τους 32 πολιτικούς οι πέντε είναι «κορυφαία» ονόματα, ενώ η λίστα βρισκόταν ήδη στο μικροσκόπιο του ΣΔΟΕ επί ημερών του πρώην επικεφαλής του, Γιάννη Διώτη. Τα στελέχη του ΣΔΟΕ ελέγχουν εξονυχιστικα τα περιουσιακά στοιχεία και τις φορολογικές δηλώσεις των 32 πολιτικών και θα καταλήξουν σε οριστικό πόρισμα, το οποίο αναμένεται να προκαλέσει «σεισμό» στον πολιτικό κόσμο. Στο πλαίσιο αυτό, το ΣΔΟΕ έχει ζητήσει με έγγραφό του τον Μάιο του 2012 από την Ενωση Ελληνικών Τραπεζών να ελεγχθούν οι λογαριασμοί εν ενεργεία βουλευτή για το διάστημα από 1 Ιανουαρίου 2004 ως σήμερα.\nΧτες, με παραγγελία του προς τον οικονομικό εισαγγελέα Γρηγόρη Πεπόνη, ο αντιεισαγγελέας του Αρείου Πάγου, κ. Παντελής, ζήτησε να διεξάγει κατεπείγουσα προκαταρκτική εξέταση για να διερευνήσει αν υπάρχει τέτοια λίστα με ονόματα πολιτικών για τους οποίους υπάρχουν ενδείξεις για παράνομο πλουτισμό και για να διαπιστώσει αν υπαρχουν ποινικά αδικήματα. Σύμφωνα με το έγγραφο, ο κ. Πεπόνης καλείται να εξακριβώσει αν έχουν γίνει τα εγκλήματα της φοροδιαφυγής αλλά και της νομιμοποίησης εσόδων από εγκληματικές δραστηριότητες ή οποιοδήποτε άλλο έγκλημα, που σχετίζεται με μη νόμιμο πλουτισμό.\nΟ αντεισαγγελέας του Αρείου Πάγου υπενθυμίζει ότι για τους εν ενέργεια υπουργούς ισχύει η παραπομπή στη Βουλή ενώ για τους εν ενέργεια βουλευτές επιτρέπεται η διενέργεια των ανακριτικών πράξεων που είναι αναγκαίες για την βεβαίωση του εγκλήματος ή των εγκλημάτων, όχι όμως και πράξεων που θίγουν το πρόσωπο τους. Στο πλαίσιο της παραγγελίας που έλαβε, ο κ. Πεπόνης θα καλέσει για εξέταση και τους επικεφαλής του ΣΔΟΕ, καθώς θεωρείται ότι η έρευνα έχει καθυστερήσει.\nΑναρτήθηκε από Typos Epirou Vagourdis Efthymios στις 9/20/2012 07:19:00 μ.μ.


Κώστας Λεφάκης: Μηνιαίες προβλέψεις για τα ζώδια! (Αύγουστος 2018) - Ζώδια - Youweekly\nΚώστας Λεφάκης: Μηνιαίες προβλέψεις για τα ζώδια! (Αύγουστος 2018)\nΖώδια 03.08.2018 10:40\nΑύγουστος , ο μήνας του καλοκαιριού, η περίοδος του χρόνου που μικροί και μεγάλοι χαλαρώνουν τους ρυθμούς και απολαμβάνουν τον ήλιο, την θάλασσα, την παρέα και την ανεμελιά...Διαβάστε παρακάτω...\nΔείτε ακόμη: Τι λένε τα ζώδια για σήμερα 3/8; Προβλέψεις από την Άντα Λεούση!\nΔείτε ακόμη: Ζώδια και έρωτας: Εβδομαδιαίες προβλέψεις για 30/7-5/8!\nΔείτε ακόμη: Ζώδια και ανασφάλειες: Μάθε τι φοβάται περισσότερο απ'όλα ο αγαπημένος σου!


Καζακστάν: Σκληρή απεργία ανθρακωρύχων στην Καραγκάντα – Ξεκίνημα\nΚαζακστάν: Σκληρή απεργία ανθρακωρύχων στην Καραγκάντα\nΞεκίνημα\t Δεκ 16, 2017\nΑπό την σελίδα της Επιτροπής για μια Εργατική Διεθνή- www.socialistworld.net\nΈνας μεγάλος απεργιακός αγώνας έχει ξεσπάσει στα ανθρακωρυχεία της Καραγκάντα στο Καζακστάν. Χιλιάδες ανθρακωρύχοι εδώ και έξι μήνες κάνουν συλλογικές διαπραγματεύσεις με τον Ινδό δισεκατομμυριούχο ιδιοκτήτη του ορυχείου Lakshmi Mittal, απαιτώντας 100% αυξήσεις στους μισθούς τους και καλύτερες συνθήκες εργασίας, προκειμένου να μπει ένα τέλος στους τραυματισμούς και τους θανάτους εν ώρα εργασίας. Επίσης ζητούν την επαναφορά του ορίου ηλικίας για συνταξιοδότηση στα 50.\nΗ υπομονή τους εξαντλήθηκε και τις τελευταίες μέρες έχουν κλειστεί στις στοές και αρνούνται να αποχωρήσουν αν δεν δικαιωθούν τα αιτήματα τους. Τις πρώτες ώρες της απεργίας πρότειναν στους ανθρακωρύχους 20% αύξηση και στη συνέχεια 50%, αλλά εκατοντάδες απεργοί δεν κάνουν πίσω. Ο υπουργός της κυβέρνησης πυροδότησε την κατάσταση λέγοντας ότι οι εργάτες ήδη βγάζουν περισσότερα από 1.000 δολάρια το μήνα. Στην πραγματικότητα όμως παίρνουν λιγότερο από 500 δολάρια, διακινδυνεύοντας τη ζωή τους καθημερινά.\nΜέχρι στιγμής 8 ορυχεία συμμετέχουν στην απεργία, ενώ το καθεστώς ανησυχεί ότι θα υπάρξει ανάφλεξη της δράσης των απεργών στις 16 Δεκέμβρη. Η 16η Δεκέμβρη είναι μια ημερομηνία ιστορικής σημασίας. Θεωρείται «εθνική μέρα ανεξαρτησίας» καθώς το 1986 ξεκίνησαν οι διαδικασίες που οδήγησαν στην απόσχιση του Καζακστάν μετά την διάλυση της ΕΣΣΔ. Ταυτόχρονα, είναι η επέτειος της σκληρής καταστολής που δέχτηκε η απεργία των εργατών των πετρελαϊκών εγκαταστάσεων στη πόλη Ζαναόνεν, στις 16 Δεκέμβρη του 2011, από το δικτατορικό καθεστώς του Ναζαρμπάγιεφ. Το αποτέλεσμα αυτού του αιματοκυλίσματος ήταν πάνω από 70 νεκροί και πολλούς τραυματίες.\nΈτσι, το καθεστώς και οι αρχές φοβούνται ότι λόγω αυτών των γεγονότων ο κόσμος θα δει την 16η Δεκέμβρη σαν μια αφορμή για να εκφράσει την οργή του ενάντια στη δικτατορική κυριαρχία του Ναζαρμπάγιεφ. Ήδη έχουν κινητοποιηθεί η αστυνομία, ο στρατός, ειδικές αστυνομικές μονάδες, μυστική αστυνομία, κτλ και προετοιμάζονται να καταστείλουν οποιαδήποτε διαδήλωση.\nΤο καθεστώς βρίσκεται σε αμηχανία σχετικά με την αντιμετώπιση της αγανάκτησης του κόσμου, και ταυτόχρονα λειτουργεί προκλητικά, προωθώντας την προσωπολατρεία για τον βαθιά αντιδημοφιλή δικτάτορα Ναζαρμπάγιεφ.\nΤο αεροδρόμιο στην πρωτεύουσα Αστανά πήρε το όνομα του Ναζαρμπάγιεφ, όπως και μια λεωφόρος στην πρώην πρωτεύουσα Άλμα-Άτα. Επίσης, ένα πανεπιστήμιο, ένα σχολείο κι ένα πάρκο μετονομάστηκαν σε Ναζαρμπάγιεφ, ενώ παράλληλα έχουν στηθεί σε πολλά σημεία μνημεία του. Το τελευταίο διάστημα, κάποιοι διεφθαρμένοι βουλευτές πρότειναν η πρωτεύουσα Αστανά να μετονομαστεί σε Ναζαρμπάγιεφ!\nΌλα αυτά έχουν εξοργίσει πλατιά την κοινωνία του Καζακστάν, αλλά οι συνεχείς απειλές και οι μεθοδευμένες πρακτικές εκφοβισμού περιορίζουν μέχρι στιγμής τις διαμαρτυρίες. Πολλοί είναι αυτοί που φοβούνται ότι θα χάσουν τη δουλειά τους ή φοβούνται ακόμα και για την οικογένειά τους.\nΗ ανάγκη για την συγκρότηση ενός ισχυρού εργατικού κινήματος είναι επιτακτική. Ένα τέτοιο ρόλο μπορεί να παίξει η ηρωική απεργία που βρίσκεται σε εξέλιξη αυτή τη στιγμή στη Καραγκάντα.\nΜπορείτε να δείξετε την υποστήριξή σας και την αλληλεγγύη σας στους απεργούς ανθρακωρύχους, στέλνοντας φωτογραφίες, email, βίντεο κτλ (σε οποιαδήποτε γλώσσα) στο email: campaignkazakhstan@gmail.com\nΚαζακστάν: 3 χρόνια από την σφαγή των απεργών στη Ζαναοζέν\nΚαζακστάν: Κάτω τα χέρια από τον αγωνιστή Vadim Kuramshin!\nΜαζικές Συλλήψεις ακτιβιστών στο Καζακστάν! Επείγουσα ανάγκη για συμπαράσταση\nΚαταστολή/Δικαιώματα, Ανθρακωρύχοι, Καζακστάν


Η Βασιλική Μιλλούση φωτογραφίζεται λίγο πριν γεννήσει! - Usay.gr\nΗ Βασιλική Μιλλούση φωτογραφίζεται λίγο πριν γεννήσει!\nΝοέμβριος 28, 2020, 10:53 πμ Νοέμβριος 28, 2020\nΜε μια άκρως χιουμοριστική φωτογραφία η Βασιλική Μιλλούση έδειξε ότι πλέον μετρά αντίστροφα για το μαιευτήριο και πως οι μέρες (αν δεν έχει γεννήσει τη στιγμή που σας γράφουμε) πλησιάζουν για να κρατήσει στην αγκαλιά της το δεύτερο κοριτσάκι της.\nΗ ίδια πρόλαβε να γιορτάσει τα γενέθλια της μικρής Σοφίας, διοργάνωσε ένα υπέροχο babyshower party (όλα αυτά πριν το lockdown) και πλέον περιμένει απλά τη στιγμή που θα την πιάσουν οι πρώτοι πόνοι ή που θα σπάσουν τα νερά για να οδηγηθεί στο μαιευτήριο.\nΜαζί με τον σύζυγό της στο σπίτι, ετοιμάζουν τις τελευταίες εκκρεμότητες και απλά μετρούν αντίστροφα.\nΗ Βασιλική Μιλλούση μάλιστα μέρα με τη μέρα δημοσιεύει φωτογραφίες της, δείχνοντάς μας όχι μόνο πόσο πραγματικά έχει μεγαλώσει η κοιλίτσα της αλλά και την ανυπομονησία της.


Ο Βαρουφάκης με το ΜέΡΑ25 στο κατάμεστο “Ιωάννης Βελλίδης” στην Θεσσαλονίκη | ΥΔΡΟΓΕΙΟΣ 106,9 FM\nΚατάμεστο απόψε το Συνεδριακό Κέντρο “Ιωάννης Βελλίδης”, στην εκδήλωση του Γιάνη Βαρουφάκη με το ΜέΡΑ25, στην Θεσσαλονίκη.\nΜε αφορμή το δρόμο προς τις εθνικές εκλογές και τις ευρωεκλογές ο κ. Βαρουφάκης, αναφέρθηκε σε θέματα οικονομίας, στην πολιτική και όλα όσα αφορούν την κοινωνία και την πορεία της χώρας μας και της Ευρώπης.\n“Η παρουσία και η συμμετοχή όλων μας στις εθνικές εκλογές και τις ευρωεκλογές είναι επιβεβλημένη. Και από το όλοι δεν εξαιρείται κανείς” τόνισε χαρακτηριστικά ο Γιάνης Βαρουφάκης, “Το #ΜέΡΑ25 είναι δίπλα σου” επισήμανε.\nΠροηγούμενο Προηγούμενο Με εργόσημο η πληρωμή τραγουδιστών και DJ σε γάμους και βαφτίσεις\nΕπόμενο Επόμενο MasterChef: Στον τελικό Σπυριδούλα – Μανώλης! Θα διεκδικήσουν τον τίτλο και το έπαθλο των 50.000 ευρώ!


Η Dr. Αναστασία Μοσχοβάκη, Ιατρός Ειδική Παθολόγος , εξηγεί στοΥγείαonline.gr, τι πρέπει να γνωρίζουμε και ποια είναι τα αίτια τηςυπερβολικής εφίδρωσης και απαντά σε 5 σημαντικά ερωτήματα γύρω από το πρόβλημα.\nΟ αιφνίδιος πόνος και η δύσπνοια, οφειλόμενα σε σοβαρά υποκείμενα νοσήματα ζωτικών οργάνων, όπως έμφραγμα του μυοκαρδίου, καρδιακή ανεπάρκεια, πνευμονικές εμβολές, ενδέχεται να συνοδεύονται από κρίσεις εφίδρωσης, με εμφάνιση χαρακτηριστικά ψυχρού ιδρώτα. Η εφίδρωση μπορεί να είναι παρενέργεια της χρήσης ορισμένων φαρμάκων όπως σαλικυλικών ή επίδρασης τοξικών ουσιών όπως του οινοπνεύματος ή αποτέλεσμα μεταβατικών καταστάσεων όπως είναι η εμμηνόπαυση. Τοπικές φλεγμονές ή τραυματικές κακώσεις μπορεί να προκαλέσουν τοπικά μόνιμη αύξηση του παραγόμενου ιδρώτα. Χαρακτηριστική περίπτωση είναι η υπεριδρωσία στην περιοχή της παρωτίδας, σε τοπικές φλεγμονές ή τραύματα.\nΕρωτήματα γύρω από την εφίδρωση:\nΤα ερωτήματα που ακολουθούν είναι ερωτήματα που έχουν υποβληθεί σε ενημερωτικές διαλέξεις που έχει δώσει η Dr Αναστασία Μοσχοβάκη κατά καιρούς, για το σύνηθες αυτό σύμπτωμα. Τα ερωτήματα έχουν απομαγνητοφωνηθεί από τους συνεργάτες της και έχουν επιλεγεί από την ίδια, γιατί παρουσιάζουν γενικότερο ενδιαφέρον και αφορούν καταστάσεις που είναι ιδιαίτερα συνήθεις στην καθημερινή κλινική πρακτική του μαχόμενου παθολόγου, τόσο στο ιατρείο όσο και στο νοσοκομείο.\n• Είμαι εικοσιπέντε ετών και ιδρώνω υπερβολικά στις μασχάλες, από παιδί. Ο ιδρώτας μου μυρίζει πολύ άσχημα. Τι να κάνω;\nΗ διάγνωση της ιδιοσυγκρασιακής υπεριδρωσίας, τίθεται όταν έχουν αποκλειστεί τυχόν παθολογικά νοσήματα και χαρακτηρίζεται από υπερβολική και ενοχλητική εφίδρωση. Η ιδιοσυγκρασιακή υπεριδρωσία παρουσιάζεται σε φυσιολογικά κατά τα λοιπά, αλλά υπερευαίσθητα άτομα, είναι χαρακτηριστικό του σώματος, συνήθως είναι τοπική, σε μασχάλες, πόδια ή χέρια, ενώ όταν πρόκειται για τις μασχάλες ή τα πόδια, συχνά συνυπάρχει και κακοσμία. Πολλές φορές επιδεινώνεται από συγκινησιακούς παράγοντες. Η κατάσταση αυτή μπορεί να επιμολυνθεί από μικρόβια, που πολλαπλασιάζονται τοπικά και συχνά γίνεται πρόξενος άγχους, που επιτείνει τον ιδρώτα, δημιουργώντας φαύλο κύκλο. Υπάρχει αποτελεσματική αντιμετώπιση σήμερα και στην περίπτωση της ιδιοσυγκρασιακής υπεριδρωσίας.\nΕάν πάσχετε από το σύνδρομο αυτό, μην χρησιμοποιείτε αντιιδρωτικά spray, αμφιβόλου ποιότητας ή ερεθιστικά καθαριστικά σώματος και μην κάνετε κατάχρηση καθαριστικών. Όταν η εφίδρωση αλλάζει χαρακτηριστικά σε ένα δεδομένο άνθρωπο που πάσχει από το σύνδρομο αυτό, για παράδειγμα γίνεται δύσοσμη ενώ δεν ήταν, αλλάζει σε ποσότητα ή σε ποιότητα, συνοδεύεται από άλλα συμπτώματα όπως ταχυκαρδίες, εξάψεις, πολυουρία, παρατεινόμενο πυρετό, χρήζει άμεσης ιατρικής διερευνήσεως.\n• Είμαι σε εμμηνόπαυση και παρουσιάζω ενοχλητικές κρίσεις εφίδρωσης. Είναι από την εμμηνόπαυση;\nΗ εφίδρωση εμφανίζεται συχνά στη γυναίκα, όταν ευρίσκεται στην περίοδο της εμμηνόπαυσης. Χρήζετε όμως ιατρικής εξετάσεως προς αποκλεισμό τυχόν συνοδών παθήσεων.\n• Ενώ δεν ίδρωνα ποτέ, παρουσιάζω κρίσεις ιδρώτα διάρκειας μερικών λεπτών και μετά είμαι καλά. Πρέπει να εξεταστώ;\nΗ λειτουργία των ιδρωτοποιών αδένων διαταράσσεται εύκολα σε μια ποικιλία παθολογικών νοσημάτων, λόγω σύνθετων ορμονικών παραγόντων. Οι κρίσεις εφίδρωσης συνοδεύουν πολλές φορές, σοβαρά χρόνια νοσήματα, όπως χρόνιες φλεγμονές, καρκινώματα, ρευματικά νοσήματα, αιματολογικά νοσήματα, παθήσεις ενδοκρινών αδένων, μεταβολικά νοσήματα, νεφρικά νοσήματα, παθήσεις του νωτιαίου μυελού και του εγκεφάλου. Συστηματικά νοσήματα, ιδιαιτέρως συχνά όπως η υπέρταση και διαταραχές του σακχάρου συνοδεύονται αρκετές φορές από διαταραχές εφίδρωσης.\nΟ αιφνίδιος πόνος και η δύσπνοια, οφειλόμενα σε σοβαρά υποκείμενα νοσήματα ζωτικών οργάνων, όπως έμφραγμα του μυοκαρδίου, καρδιακή ανεπάρκεια, πνευμονικές εμβολές, ενδέχεται να συνοδεύονται από κρίσεις εφίδρωσης, με εμφάνιση χαρακτηριστικά ψυχρού ιδρώτα. Η εφίδρωση μπορεί να είναι παρενέργεια της χρήσης ορισμένων φαρμάκων όπως σαλικυλικών ή επίδρασης τοξικών ουσιών, όπως του οινοπνεύματος. Όταν η εφίδρωση αλλάζει χαρακτηριστικά σε ένα δεδομένο άνθρωπο, για παράδειγμα γίνεται δύσοσμη ενώ δεν ήταν, αλλάζει σε ποσότητα ή σε ποιότητα, συνοδεύεται από άλλα συμπτώματα όπως ταχυκαρδίες, εξάψεις, πολυουρία, παρατεινόμενο πυρετό, χρήζει άμεσης ιατρικής διερευνήσεως. Επείγουσα ιατρική διερεύνηση, χρειάζεται η εφίδρωση, όταν εμφανίζεται κατά κύματα ή ώσεις, είναι ψυχρή ή συνοδεύεται από πόνο, όπως συμβαίνει στην περίπτωσή σας.\n• Είχα προ δεκαετίας σοβαρό τραύμα στο μάγουλο και από τότε ιδρώνω πολύ τοπικά. Είναι φυσιολογικό;\nΤοπικές φλεγμονές ή τραυματικές κακώσεις μπορεί να προκαλέσουν τοπικά μόνιμη αύξηση του παραγόμενου ιδρώτα. Χαρακτηριστική περίπτωση είναι η υπεριδρωσία στην περιοχή της παρωτίδας, σε τοπικές φλεγμονές ή τραύματα.\n• Είμαι διαβητικός, πενήντα ετών, παίρνω χάπια και παρουσιάζω επεισόδια εφίδρωσης. Είναι φυσιολογικό;\nΗ εμφάνιση ιδρώτα σε άτομα που πάσχουν από ορισμένα χρόνια νοσήματα υπό αγωγή, ενδέχεται να αποτελεί ένδειξη κακής ρύθμισης των νοσημάτων αυτών. Έτσι η εμφάνιση επεισοδίων ιδρώτα σε διαβητικούς, μπορεί να οφείλεται σε συχνά επεισόδια υπογλυκαιμίας, που επιβάλλει άμεση τροποποίηση του σχήματος των λαμβανόμενων δισκίων ή του σχήματος της χορηγούμενης ινσουλίνης.\nΤι πρέπει επιπρόσθετα να γνωρίζετε για τον ιδρώτα;\nH έκκριση του ιδρώτα στο ανθρώπινο σώμα γίνεται από τους ιδρωτοποιούς αδένες, η λειτουργία των οποίων επηρεάζεται από ορμόνες, όπως οι κατεχολαμίνες, τα ανδρογόνα και άλλες. Η λειτουργία των ιδρωτοποιών αδένων διαταράσσεται εύκολα σε μια ποικιλία παθολογικών καταστάσεων, λόγω σύνθετων ορμονικών παραγόντων.\nΣημαντικός είναι ο ρόλος των συμπαθητικών νευρικών ινών που απολήγουν στους αδένες και έχουν ειδικές συνδέσεις με εγκεφαλικά κέντρα, που εντοπίζονται κυρίως στον υποθάλαμο. Το κύριο φυσιολογικό ερέθισμα, που προκαλεί την έκκριση ιδρώτα είναι η άνοδος της θερμοκρασίας. Η εφίδρωση συνοδεύει επίσης την πτώση του πυρετού σε φλεγμονές, στο πλαίσιο των φυσιολογικών οργανικών αντιδράσεων του σώματος κατά την αντιμετώπισή τους. Ο βαθμός της εφίδρωσης ποικίλει από άτομο σε άτομο και σχετίζεται και με ιδιοσυγκρασιακές παραμέτρους. Η υπερβολική εφίδρωση, είναι ένα σύμπτωμα που ταλαιπωρεί μεγάλο μέρος του πληθυσμού.\nΤι πρέπει να γνωρίζουμε για την ανιδρωσία;\nΤο λάθος που κάνεις στο γυμναστήριο χωρίς καν να το καταλαβαίνεις\nΠερισσότερα σε αυτή την κατηγορία: « Νευρική ανορεξία: Η ύπουλη ασθένεια και τα συμπτώματά της Πώς επηρεάζονται οι ορμόνες από τον ύπνο (Ινσουλίνη-Ανδρογόνα-Αυξητική-Κορτιζόλη) »\nΠοιο είναι το n.1 αποτοξινωτικό φυσικό ποτό ;\n17-03-2014 Τροφές για κάψιμο λίπους\n22-12-2017 Τραυματισμοί & άσκηση\n07-04-2014 Διατροφή & Υγεία


Γέννησε η Μέγκαν Μαρκλ – Ποιο το όνομα του μωρού – Gossip News Greece\nΠρώτη καταχώρηση: Κυριακή, 6 Ιουνίου 2021, 19:25\nΓονείς για δεύτερη φορά έγιναν την Κυριακή 6 Ιουνίου ο πρίγκιπας Χάρι και η σύζυγός του Μέγκαν Μαρκλ, καθώς όπως ανακοινώθηκε, η Μέγκαν γέννησε ένα υγιέστατο κοριτσάκι.\nΤο μωρό γεννήθηκε στο Νοσοκομείο Σάντα Μπάρμπαρα Κότατζ στην Καλιφόρνια, το πρωί της Παρασκευής και ο Χάρι ήταν παρών στον τοκετό.\nΤο ζευγάρι υποδέχθηκε τη Λίλιμπετ «Λίλι» Νταϊάνα Μάουντμπαντεν – Ουίνσδορ, όπως θα είναι το όνομα του μωρού. Το πρώτο της όνομα, Λίλιμπετ, αποτελεί χαϊδευτικό της βασίλισσας Ελισάβετ, ενώ το μεσαίο της όνομα δόθηκε στη μνήμη της πριγκίπισσας Νταϊάνα, μητέρας του Χάρι.\nΤο νεογέννητο είναι όγδοο στη σειρά διαδοχής του βρετανικού θρόνου. Σημειώνεται ότι το πρώτο παιδί του ζεύγους, ο Άρτσι, γεννήθηκε το 2019.\nΗ Μέγκαν Μαρκλ και το βρέφος επέστρεψαν ήδη στο σπίτι τους, ενώ ο δούκας και η δούκισσα του Σάσεξ εξέφρασαν τις ευχαριστίες τους προς το κοινό, τονίζοντας πως απολαμβάνουν αυτήν την ξεχωριστή στιγμή ως οικογένεια.\nΤελευταία ενημέρωση: Κυριακή, 6 Ιουνίου 2021, 19:29\nΗ Μέγκαν Μαρκλ κατηγορεί τα Ανάκτορα του Μπάκιγχαμ ότι «διαιωνίζουν ψεύδη» Η Μέγκαν Μαρκλ ζητά 1,5 εκατ. λίρες για δικαστικά έξοδα μετά τη δικαίωση για παραβίαση της ιδιωτικής ζωής της Έγκυος η Μέγκαν Μαρκλ – Περιμένει το δεύτερο παιδί του πρίγκιπα Χάρι


Ασημένιο η Εθνική Πόλο Γυναικών - Star.gr\nΑΘΛΗΤΙΚΑ - AUTO Παρασκευή, 10 Σεπτεμβρίου 2010, 21:47\nΑσημένιο η Εθνική Πόλο Γυναικών\nΈχασε 11-6 από την Ρωσία στον τελικό του Ευρωπαϊκού\nΔεν κατάφερε η Εθνική Πόλο Γυναικών να κατακτήσει την κορυφή της Ευρώπης, ωστόσο έφτασε ένα βήμα από αυτήν και της αξίζουν πολλά συγχαρητήρια για την δεύτερη θέση που κατέλαβε στο Ευρωπαϊκό Πρωτάθλημα της Κροατίας.\nΗ Ελλάδα ηττήθηκε στον μεγάλο τελικό της διοργάνωσης με 11-6 από την Ρωσία, που φτάνει στην κατάκτηση του τίτλου για τρίτη συνεχόμενη φορά. Το αργυρό μετάλλιο είναι το πρώτο που κατακτάει η χώρα μας στην ιστορία της διοργάνωσης.\nΑυτή είναι η δεύτερη μεγαλύτερη επιτυχία στην ιστορία του ελληνικού γυναικείου πόλο μετά το ασημένιο ολυμπιακό μετάλλιο που κατέκτησε η Εθνική στους Αγώνες της Αθήνας το 2004. Για αυτό και το μέγεθος της επιτυχίας είναι εξαιρετικά μεγάλο.\nΤα οκτάλεπτα του τελικού: 1-3, 3-3, 1-2, 1-3. Για την Ελλάδα τέσσ��ρα τέρματα πέτυχε η Ασημάκη και άλλα δύο η Αγγελική Γερόλυμου. Μάλιστα, με αυτά έφτασε τα 17 τέρματα και αναδείχθηκε πρώτη σκόρερ της διοργάνωσης.


Τα ταξίδια μιας Τρελοχαρτοκαπελούς...: Αποσιωπητικά…\nΑυτές οι τρεις τελείες που τόσο πια συχνά χρησιμοποιούμε όταν γράφουμε… αποσιωπητικά.\nΤρεις τελείες που αποσιωπούν, σταματούν το λόγο, τη σκέψη με τρόπο άδοξο. Όχι σαν την τελεία που δηλώνει το τέλος με παρρησία και στεντόρια φωνή. ΤΕΛΟΣ.\nΤα αποσιωπητικά είναι η ένδειξη της ανάγκης να καταλάβεις τις πιο μύχιες σκέψεις μου χωρίς να χρειάζεται να τις εκστομίσω. Τα αποσιωπητικά σου λένε ότι θύμωσα με κάτι που είπες αλλά τον θυμό μου δεν θα στον δείξω. Τα αποσιωπητικά σου φωνάζουν αυτά που αν στα έλεγα ίσως σε θύμωναν και γι’ αυτό καλύτερα ή χειρότερα να μην τα πω, αλλά θα ήθελα να τα μαντέψεις.\nΤα αποσιωπητικά είναι οι βασιλιάδες της παρεξήγησης. Τρεις τελείες που αφήνουν στον αναγνώστη ή στο συνομιλητή την ευχέρεια να υποθέσει, να εικάσει. Γράφεις «Κι εγώ σ’ αγαπώ…» και ο άλλος υποθέτει όλα τα «ναι μεν, αλλά» του κόσμου, υποθέτει την προέκταση ή τον περιορισμό του εκφρασμένου συναισθήματος, σαν να μαδάει τη μαργαρίτα ένα πράμα… Ενώ για δες «Κι εγώ σ’ αγαπώ.» Στεγνά, αδιαπραγμάτευτα. Χωρίς υπονοούμενα και κρυφές σκέψεις. Καθαρά. Με μια τελεία. Χωρίς αλλά, χωρίς προοπτική ή αναδρομή.\nΤα αποσιωπητικά είναι η έκφραση της μη έκφρασης, όσο κι αν αυτό ακούγεται παράδοξο. Βάζεις αποσιωπητικά για να μη μιλήσεις. Φιμώνουν με τον τρόπο τους. Είναι η αποτύπωση των μη λεχθέντων, ό,τι κι αν είναι αυτά. Είναι το ανάλαφρο πέρασμα του άλλου στην αμφιβολία για την ίδια του τη νοημοσύνη και η δυνατότητα της διάψευσης.\n«Κι εγώ σ’ αγαπώ…»\n«Είπες πως μ’ αγαπάς κι εσύ!»\n«Όχι. Είπα ότι κι εγώ σ’ αγαπώ… παρά τα όσα μου έκανες»\n«Όχι. Είπα ότι κι εγώ σ’ αγαπώ…αλλά δεν μπορώ να ξεχάσω ό, τι έγινε.»\n«Όχι. Είπα ότι κι εγώ σ’ αγαπώ, αλλά όχι όπως το εννοείς εσύ.»\nΤα αποσιωπητικά είναι η ευελιξία. Είναι η ερμηνεία που δίνει ο καθένας σε όποιο κείμενο κι αν τα συναντήσει. Είναι το πεδίο της αμφιβολίας και το χωράφι που καλλιεργείται η ανασφάλεια για τις αποφάσεις μας. Είναι άλλο το «Φεύγω.» και άλλο το «Φεύγω…». Τα αποσιωπητικά είναι οι αναμονές μας για την αντίδραση του άλλου. Η τελεία θέλει θάρρος, αποφασιστικότητα και απόλυτη συναίσθηση της ευθύνης όταν την τοποθετείς στο λόγο σου. Τα αποσιωπητικά δεν βάζουν τέλος ποτέ. Τα αποσιωπητικά αφήνουν παράθυρα ανοιχτά για διαπραγμάτευση.\nΕίναι τα διαλογικά σημεία στίξης που σημειώνουν την παραπομπή στα συνομιλιακά υπονοήματα. Είναι αυτά που κάνουν τη ζωή μας δύσκολη…\nΑναρτήθηκε από Alice Madhatter InPaperland στις 1:34 π.μ.\nΕτικέτες αποσιωπητικά, σκέψεις, casualties


Η ΣΦΗΚΑ: Φασίστα σε σιχαίνομαι\nΦασίστα σε σιχαίνομαι\nΧωρίς πρόλογο. Δε θέλω να χαρίσω παραπάνω λέξεις στους φασίστες. Δε θέλω να αφιερώσω ούτε έναν φθόγγο σε όντα που στήνουν τον κόσμο τους γεωγραφικά σε έναν τόπο που μια τυχαιότητα τους γέννησε και που οι ίδιοι κατά μια -διαστρεβλωμένη έννοια- κακοεκφέρουν λέξεις όμοιες με αυτές που άλλοι για μερικές χιλιάδες χρόνια χρησιμοποιούν στον ίδιο περίπου χώρο. Δεν έχω περίσσευμα γραμμάτων για τύπους που ο πολιτισμός τους σταματάει εκεί που το χρώμα του δέρματος αλλάζει, που υψώνουν τείχος σε οτιδήποτε δεν είναι πολύ αντρικό, πολύ εθνικό, πολύ νταβραντισμένο, πολύ αμόρφωτο. Δε θέλω ρε παιδί μου! Εμένα ο πολιτισμός μου δεν είναι straight, body builder, ναζί και Έλληνας.\nΓια αυτό σου λέω:\nΦασίστα, σε σιχαίνομαι. Σιχαίνομαι τις δήθεν εκδηλώσεις αγάπης σου με αιμοδοσίες μόνο για Έλληνες, με μοίρασμα λαχανικών μόνο σε Έλληνες, με γιαγιούλες που τις περνάς το δρόμο, που τις πηγαίνεις στα ΑΤΜ, που ξαφνικά ανακάλυψες. Για πες μου ναζί, πού είσαι, όλα αυτά τα χρόνια στους ξενώνες φιλοξενίας αστέγων, πού είσαι στη βοήθεια, στήριξη, περίθαλψη τοξικοεξαρτημένων; Πού είσαι σε υπερήλικες μόνους, πόσα κοινωνικά ιατρεία έκανες, πότε ήρθες να στήσεις ένα κοινωνικό παντοπωλείο; Για πες μου ναζί, πότε έδωσες το χέρι σε έναν Έλληνα (που τόσο λιβανίζεις) όταν μπροστά δεν ήταν η κάμερα; Ποια δουλειά τον βοήθησες να βρει που να μην είναι με όρους ξεφτίλας, που να μην επαναφέρει τη δουλεία με σύγχρονους όρους, που να μην είναι ενοικίασή του σε έναν εφοπλιστή κάπου στη ναυπηγοεπισκευαστική ζώνη; Ξέρεις ναζί για πού λέω, για εκεί που προσπάθησες να σκοτώσεις τους συνδικαλιστές του ΠΑΜΕ με τα καδρόνια γεμάτα πρόκες.\nΦασίστα, σε σιχαίνομαι. Αφού έσφαξες τον Λουκμάν και κανείς δεν ασχολήθηκε, αφού είχες κάνει καθημερινότητά σου τα πογκρόμ σε γειτονιές και λαϊκές, αφού οι λάμες σου γυάλιζαν στις νυχτερινές περιπολίες σε Παντελεήμονα και πλατεία Αμερικής, σε Κυψέλη και Μενάνδρου και οι νυκοκοιραίοι σιωπηλά επικροτούσαν, δυνατά σιωπούσαν, δολοφόνησες και τον Φύσσα. Και μετά ήρθε η δίκη και μετά κανείς δεν είδε κανέναν, κανείς δε γνωρίζει κανέναν, κανείς δεν υπήρξε ποτέ. Χρυσή Αυγή και Ρουπακιάς; Άγνωστοι μεταξύ τους. Λαγός και Μιχαλολιάκος και γνώστες και εντολείς και ηθικοί αυτουργοί; Ξένα σώματα. Μπάτσοι και άπραγοι και «ήμασταν λίγοι τι να κάναμε»; Ηθοποιοί σε παράσταση μπροστά σε δικαστές. Ναζί, σε σιχαίνομαι γιατί όταν έρχεται η ώρα δεν έχεις καν το θάρρος να υπερασπιστείς τον πάτο που διάλεξες ως σημαία σου.\nΦασίστα σε σιχαίνομαι. Ξερνάω που υπάρχεις. Το μπόι σου, το αξιακό σου μπόι, φτάνει ως τη βόμβα, νύχτα σε κτίριο που φιλοξενεί οικογένειες προσφύγων. Η μαγκιά σου, η βαρβατίλα σου, τα εθνικά σου μούσκουλα κάνουν την πασαρέλα τους πλάι σε ανατιναγμένα παιδικά παιχνίδια, σε ρούχα και τρόφιμα μαζεμένα απ’ το υστέρημα άλλων, Ελλήνων μεν, αλλά όχι αρκετά ώστε να ψηφίζουν, να είναι Χρυσή Αυγή. Ναζί, ποτέ δεν ήσουν για παραπάνω. Είσαι το στρατόπεδο συγκέντρωσης για Εβραίους, ρομά και γκέι, είσαι οι σφαίρες στον τοίχο της Καισαριανής, είσαι τα Καλάβρυτα, είσαι η βόμβα στο Ναγκασάκι, είσαι ο βομβαρδισμός της Δρέσδης, είσαι η Αμερική στο Βιετνάμ, η καθημερινή ισραηλινή εξόντωση των Παλαιστινίων, είσαι ο Ταλιμπάν που ανατινάζει παιδικές χαρές κι η Μπόκο Χαράμ που απάγει κορίτσια στη Νιγηρία. Ναζί, εκεί που τελειώνει ο άνθρωπος, εκεί που η εξέλιξη σταματά, που η λογική νικιέται απ’ τα νεαντερντάλια ένστικτα είσαι εσύ. Ναζί, ανατίναξες την κατάληψη της Νοταρά και την ξαναστήσαμε σε μια μέρα. Και ξέρεις ποιο είναι το τραγικό για ‘σένα; Ότι ποτέ δεν θα καταλάβεις πώς κάτι τέτοιο είναι δυνατόν. Να σου πω λοιπόν. Μαζί. Μαζί πολλοί το κάναμε. Αλληλεγγύη είναι η λέξη. Αλληλεγγύη, solidarity, solidarieta΄… Να το προχωρήσω; Σε ποια γλώσσα θα μπορούσες να έχεις νιώσει αυτή τη λέξη;\nΦασίστα, σε σιχαίνομαι. Μπήκα σε ταξί πριν δυο μέρες στη Θεσσαλονίκη. Είχε τοπικό σταθμό. Ο δημοσιογράφος μιλούσε για τα παιδιά των προσφύγων και το ότι θα πάνε σε σχολεία απ’ την επόμενη βδομάδα. Για την ακρίβεια έλεγε: «ναι, φίλε ακροατή που με ρωτάς. Χτες το απόγευμα και για ώρες, μαζί με άλλους πολίτες ήμουν στο δημοτικό συμβούλιου του δήμου μου και έκανα αυτό που ένιωσα. Γιατί πέρα από δημοσιογράφος είμαι και πολίτης ενεργός. Και το Υπουργείο έχει αποφασίσει μετά τα πρωινά μαθήματα των παιδιών μας, τα σχολεία να δίνονται στα παιδιά των προσφύγων. Δε λέω, καλή η σκέψη να πηγαίνουν κι αυτά σε σχολείο αλλά πού; Όλοι ξέρουμε τι σχολεία θα παραδίδουν το μεσημέρι τα παιδιά μας και οι δάσκαλοί τους και τι θα παραλαμβάνουν το πρωί. Όλοι ξέρουμε πώς λειτουργούν αυτά». Ε, λοιπόν, ναι όλοι ξέρουμε. Μην κρύβεσαι φασιστάκο μου, όλοι ξέρουμε πώς λειτουργούν αυτά. Αν γινόταν μάλιστα να έβγαζες το σκασμό εσύ και όσοι όμοιοί σου δάσκαλοι υπάρχουν, όλοι θα ξέραμε πόσο όμορφα, πολύχρωμα και ζεστά θα άλλαζαν χέρια οι σκυτάλες της γνώσης.\nΦασίστα, σε σιχαίνομαι. Ρατσιστής, ομοφοβικός, σεξιστής, απέναντι σε καθετί που χαλάει την τακτοποιημένη εικόνα ενός αποστειρωμένου κόσμου στον οποίο -δήθεν- πιστεύεις κι ακολουθείς. Μπάσταρδο των φοβικών ΜΜΕ, των φοβολάγνων οικογενειαρχών του καναπέ, των συναγερμών, των -με γεωμετρική πρόοδο αυξανόμενων- εταιριών σεκιούριτι, της αναζήτησης ενόχων για την κοινωνική μας κατρακύλα, της ολοένα και πιο λειψής μας παιδείας. Ναζί, μεγαλωμένο φίδι με τη φωλιά σου ήδη σε δημόσιες υπηρεσίες, σε αστικές συγκοινωνίες, σε γήπεδα, σε εκκλησίες. Ελεγκτή του ΟΑΣΘ στη Θεσσαλονίκη, του ΗΣΑΠ, του ΜΕΤΡΟ, του Προαστιακού, εσύ που για το 50% κέρδους του προστίμου για ένα μη επικυρωμένο εισιτήριο θα τραμπουκίσεις, θα βρίσεις, θα χτυπήσεις, θα χυδαιολογίσεις, ετσιθελικά θα προσωποκρατήσεις, και -γιατί όχι;- θα σπρώξεις και – ω, του ατυχήματος!- θα σκοτώσεις κιόλας! Παλιάνθρωπε, ανακατεύεις τα σωθικά μου. Δε με αφήνεις να ησυχάσω. Παλιάνθρωπε, αν δεν είμαι, αν δε γίνω ο εφιάλτης σου όπου σε βρίσκω δε θα ησυχάσω ποτέ.\nΦασίστα, σε σιχαίνομαι. Ξερνάω στη γραβάτα σου άθλιε δημοσιογράφε του ΣΚΑΙ, Γιάννη Πιταρά. Δεν έχω καμιά καμπύλη να καλύψει τις γωνίες κάθε κατάρας που σου ‘χω ρίξει απ’ τη στιγμή που σε άκουσα να συγκρίνεις τη Μακρόνησο και τους αριστερούς κρατούμενούς της, τα εκεί βασανιστήρια, τους εκεί θανάτους, τις εμφυλιακές και μετεμφυλιακές εξορίες με την πασαρέλα εκατομμυρίων, καναλαρχών, υπόδικων εφοπλιστών, χρηματοδοτών της Χρυσής Αυγής και άλλων όμοιων που συμμετείχαν στο διαγωνισμό των τηλεοπτικών αδειών. Φασίστα Γιάννη Πιταρά, ναι, στη Μακρόνησο είχε και θάλασσα. Για να βάζουν σε τσουβάλια τους κομμουνιστές μαζί με γάτες και να τους σέρνουν πίσω από καΐκια. Είχε και θάλασσα για να ξανοίγονται με τις βάρκες και να βυθίζουν τους νεκρούς. Φασίστα, τσιράκι, προπαγανδιστή, μην αναρωτηθείς ποτέ τι βρωμάει γύρω σου. Εσύ είσαι. Εσύ και το σινάφι σου.\nΥΓ. Ξεκίνησα να γράφω το κείμενο πριν περίπου δέκα μέρες, αμέσως μετά την επίθεση στην Στέγη Προσφύγων της Νοταρά. Προσωπικοί λόγοι κι ελάχιστος χρόνος από τότε με έκαναν κάθε μέρα να το αναβάλω. Αν το είχα γράψει τότε δε θα είχα συμπεριλάβει σε αυτό την επίθεση των ελεγκτών του ΟΑΣΘ στην κοπέλα χωρίς εισιτήριο, τον ραδιοφωνατζή και το παραλήρημά του για τα παιδιά των προσφύγων, τον Πιταρά του ΣΚΑΙ. Γεγονότα που γίνονται πια κάθε μέρα, που είναι δίπλα μας, παντού και βρωμάνε άγριο φασισμό (αυτές τις μέρες ξέσπασε το θέμα με πολιτικούς -και πίσω τους κατοίκους της Κρήτης- που τρομοκρατήθηκαν από ένα υποθετικό νούμερο 2000 προσφύγων που ίσως πάει στο νησί, νέο θέμα με ελεγκτή, αυτή τη φορά του προαστιακού προς Χαλκίδα, και πρόσφυγες, επίσης άλλο με τις δηλώσεις Μέρκελ-Ρέντσι για εξεύρεση τρόπων άμεσης επιστροφής στις χώρες τους μεταναστών που δεν έχουν δικαίωμα να βρίσκονται στην Ε.Ε. και σίγουρα άλλα που μου ξεφεύγουν). Τι θέλω να πω; Ότι δεν βρισκόμαστε απέναντι, δεν πολεμάμε ένα τέρας που εμφανίζεται πού και πού. Έχουμε έναν κανονικό πόλεμο, έναν καθημερινό πόλεμο, μια μάχη σε κάθε δρόμο, σε κάθε χώρο εργασίας, σε κάθε παρέα με τα κτήνη του φασισμού. Δεν υπάρχει επανάπαυση, δεν υπάρχει «δεν είδα», δεν υπάρχει κανένα μεμονομένο περιστατικό. Υπάρχει σύγκρουση και μόνο αυτή.


Ηττα από το πουθενά στην Κωνσταντινούπολη\nΗττα από το πουθενά υπέστη ο Ολυμπιακός στην Κωνσταντινούπολη με 89-87 από την Γαλατασαράι την Παρασκευή.\nΟ Ολυμπιακός κατάφερε να ελέγξει το παιχνίδι μόνο στο πρώτο δεκάλεπτο και αυτό έχει σ' όλη τη διάρκεια του.\nΟταν το σκορ έγινε 20-8 υπέρ του πρωταθλητή Ελλάδας, θαρρείς ότι οι παίκτες του Σφαιρόπουλου εξαφανίστηκαν από το γήπεδο. Οι Τούρκοι "έτρεξαν" ένα φοβερό σερί 29-2 στο δεύτερο δεκάλεπτο, πέρασαν μπροστά μέχρι το τέλος.\nΟ Ολυμπιακός υπερέβαλλε εαυτόν, μείωσε έως και τους 2 αλλά στο τέλος προδόθηκε και από την κούραση του.\nΜε το σκορ στο 89-87, ο Λοτζέσκι μέτρησε 1/2 βολές και εν συνεχεία ο Μίτσοβ πήρε το ριμπάουντ και το φάουλ. Ο Σέρβος είχε 0/2 βολές, δίνοντας την ευκαιρία στον Ολυμπιακό για μία τελευταία επίθεση. Ο Τάιους έκοψε τν Πρίντεζη, σε προσπάθεια για τρίποντο, ενώ έμεναν μερικά δέκατα του δευτερολέπτου για τη λήξη. Ο Σπανούλης πήρε το τελευταίο σουτ, αστόχησε και έτσι η Γαλατασαράι πανηγύρισε την πρώτη νίκη της στη διοργάνωση, χάρη στο τελικό 89-87, το οποίο φέρνει τον Ολυμπιακό στο 3-3 στη φετινή Ευρωλίγκα.\nΓαλατασαράι: Σμιθ 2, Μίτσοφ 5, Τάιους 10, Τόμπσον 6, Σιλμπ, Πλάις 2, Ντάϊε16, Γκιουλέρ 7, Ντίμπλερ 17, Ντέντμον 33, Κοκσάλ 2.


ΕΛΕΥΘΕΡΟ ΙΣΤΟΛΟΓΙΟ: …αυτοδιαχειριζόμενα πολιτιστικά καφενεία\nπολλά βαρύ και εύφλεκτοοοοο!… (η φωτό από το γνήσιο αυτοδιαχειριζόμενο Καφενείο)\nΈπίσημη παραδοχή παρακρατικής οντότητας;\nΈχουμε βάλει λυτούς και δεμένους να μας εξηγήσουν τι εννούσε ο Νιώτης με αυτόν τον ορισμό. Λογιστές, δικηγόροι, βιβλία, εταιρικά δίκαια, βρε πουθενά να μη βρίσκουμε αυτόν τον όρο;\nΜόνο στις αρλούμπες των ΜΜΕ και του γίγαντα Νιώτη υπάρχουν αυτοί οι όροι. Όπως και οι όροι “αντεξουσιαστές” κλπ. Αν τα παιδιά του Νιώτη, του Βούτση, του Κουράκη ήταν όντως αντεξουσιαστές, τότε θα ήταν ορφανά.\nΗ απορία πάντως παραμένει. Πως ανακάλυψαν αυτούς τους όρους οι προαναφερθέντες; Δηλαδή μπορεί ο κάθε Έλληνας πολίτης να ανοίξει ένα “αυτοδιαχειριζόμενο πολιτιστικό καφενείο”, να διατηρεί εξοπλισμό, να έχει συμβόλαια ΔΕΚΟ, κόστος λειτουργίας και διατήρησης; Να δέχεται χρήματα και να ξοδεύει χωρίς παραστατικά; ΑΦΜ;\nΓιατί όσο και αν ψάξαμε, δεν είδαμε κάποιο αντίστοιχο μόρφωμα με νόμιμη λειτουργία. Πως λοιπόν το διατυμπανίζουν τα μέσα, ο δήμος και ο ίδιος ο αντιπρόεδρος της βουλής; Διαχρονικά το κράτος αναγνώριζε μόνο ένα είδος οντότητας που δεν ήταν νομικά κατοχυρωμένη. Την παρακρατική.\nΑναρτήθηκε από ΥΠΕΡΙΩΝ στις 9:05 π.μ.


ΣΩΜΑΤΙΚΕΣ ΚΑΙ ΣΥΝΑΙΣΘΗΜΑΤΙΚΕΣ ΑΛΛΑΓΕΣ\nΗ εγκυμοσύνη προκαλεί πολλές αλλαγές στη φυσιολογία της γυναίκας. Αυτές οι αλλαγές\nείναι αναγκαίες για να έχει το έμβρυο μια φυσιολογική ανάπτυξη.\nΕξωτερικά όργανα και κόλπος .\nΗ μήτρα παρουσιάζει τις μεγαλύτερες αλλαγές κατά τη διάρκεια της εγκυμοσύνης. Το ενδομήτριο που στην εγκυμοσύνη πλέον ονομάζεται ΦΘΑΡΤΟΣ , γίνεται παχύτερο και παρουσιάζει υπερτροφία των αδένων του. Αυξάνεται ο όγκος της μήτρας, το βάρος αυξάνεται από 60 γρ. στα 900 γρ. Με την αύξηση του όγκου της μήτρας προκαλείται μετατόπιση και ελαφρά αίσθηση πίεση στα σπλάχνα.\nΟι μαστοί παρουσιάζουν μια αξιοσημείωτη αλλαγή στο μέγεθος λόγω αύξησης μεγέθους των γαλακτοφόρων αδένων. Η θηλή και η θηλέα άλως αποκτούν ένα πιο σκούρο χρώμα. Από την αυξημένη παροχή αίματος οι φλέβες είναι πιο έντονα ορατές. Στο τελευταίο τρίμηνο μπορεί να εκκριθεί από τις θηλές το πύαρ ( με τι δράση της ορμόνης προλακτίνης)\nΤα επίπεδα της προγεστερόνης και των οιστρογόνων αυξάνονται σε όλη την εγκυμοσύνη.\nΤα οιστρογόνα παράγονται κυρίως από τον πλακούντα. Η β- hcg επίσης παράγεται από τον πλακούντα. Η αυξημένη παραγωγή προγεστερόνης γίνεται πρώτα από το ωχρό σωμάτιο και ύστερα από τον πλακούντα κύριες λειτουργίες για να χαλαρώνουν τις λείες μυϊκές ίνες. Η ωκυτοκίνη η ορμόνη που παράγει ο αδένας της υπόφυσης, δημιουργεί όλη την υπεραιμία που η μήτρα χρειάζεται για να τραφεί και να μεγαλώσει το έμβρυο σε αυτή.


Bookstars :: Τα οχτώ βουνά - Cognetti Paolo\nΠεριγραφή : Ο Πιέτρο είναι ένα αγοράκι της πόλης, μοναχικό και λίγο κακότροπο. Η μητέρα του δουλεύει σ' ένα γραφείο συμβουλευτικής οικογενειών στην περιφέρεια κι έχει ταλέντο στο να φορτώνεται τις ευθύνες των άλλων. Ο πατέρας είναι χημικός, τύπος σκοτεινός και γοητευτικός, που γυρίζει στο σπίτι κάθε βράδυ από τη δουλειά μες στα νεύρα. Τους γονείς του Πιέτρο τούς συνδέει ένα κοινό πάθος: γνωρίστηκαν στο βουνό, ερωτεύτηκαν στο βουνό και μάλιστα παντρεύτηκαν στα ριζά των Τριών Κορυφών του Λαβαρέντο. Το βουνό τούς ένωνε πάντα, ακόμα και στην τραγωδία, και τώρα ο επίπεδος ορίζοντας του Μιλάνου τούς γεμίζει θλίψη και νοσταλγία.\nΣυγγραφείς: Cognetti Paolo Πόλη / Χώρα έκδοσης: Αθήνα\nΈτος Εκδοσης : 2018 ISBN: 9789601678436


A. VOGEL PO-HO OlL 10ml - Med Natural\nΠεριέχει έναν συνδιασμό αιθερίων ελαίων από μέντα, ευκάλυπτο, αγριοκυπάρισσο, κύμινο και μάραθο που βοηθούν στην αντιμετώπιση της ρινικής συμφόρησης και των συμπτωμάτων του κρυολογήματος.\nΤο A. Vogel Po-Ho-Oil περιέχει έναν συνδιασμό αιθερίων ελαίων από μέντα, ευκάλυπτο, αγριοκυπάρισσο, κύμινο και μάραθο που βοηθούν στην αντιμετώπιση της ρινικής συμφόρησης και των συμπτωμάτων του κρυολογήματος όπως η καταρροή και ο πονόλαιμος. Τα αιθέρια έλαια μέντας και ευκάλυπτου έχουν χρησιμοποιηθεί παραδοσιακά για να βοηθήσουν στη διατήρηση καθαρής και δροσερής αναπνοής και καλής υγείας του αναπνευστικού – ιδιαίτερα κατά τη διάρκεια της εποχής των κρυολογημάτων και της γρίπης για ρινική συμφόρηση, καταρροή, μυϊκούς πόνους, πονοκέφαλο και πονόλαιμο.\nΤο βασικό χαρακτηριστικό των αιθέριων ελαίων είναι ότι εξατμίζονται σε θερμοκρασία δωματίου – αυτός είναι ο λόγος που μυρίζουν τόσο ευχάριστα. Επίσης, μπορούν να εφαρμοστούν κατ’ ευθείαν πάνω στο δέρμα για εντριβή, είτε για θεραπεία με αιθέρια έλαια στο σπίτι ή και το γυμναστήριο (μερικές σταγόνες, σε μία κουτάλα για τη σάουνα). Το A. Vogel Po-Ho-Oil:


Ο ΣΧΟΛΙΑΣΤΗΣ ΤΗΣ ΥΔΡΑΣ: ΔΙΣΤΟΜΟ\nΕμφάνιση αναρτήσεων με ετικέτα ΔΙΣΤΟΜΟ. Εμφάνιση όλων των αναρτήσεων\n69 χρόνια από τη σφαγή του Διστόμου.\nΦωτογραφία της εποχής μετά από την σφαγή στο Δίστομο στις 10 Ιουνίου 1944 (ΑΠΕ/ΑΝΑ/PHOTO SHOP DIGITAL/ΝΙΚΟΣ ΑΞΕΛΗΣ)\nΣυμπληρώνονται 69 χρόνια από τη σφαγή του Διστόμου. Ηταν 10 Ιουνίου 1944, όταν ένα γερμανικό απόσπασμα που έψαχνε αντάρτες μπήκε στο χωριό.\nΗ μαρμάρινη πλάκα αναφέρει 218 ονόματα νεκρών. Ανάμεσά τους βρέφη και έγκυοι γυναίκες. «Όσοι επέζησαν, έπρεπε να φροντίσουν τα ορφανά, να θερίσουν», λέει ο Λευτέρης Σταθάς. Οι Διστομίτες δεν ξέχασαν. Στη Γερμανία, η μόνη δικαστική διεκδίκηση που εκδικάστηκε, πλην όμως απορρίφθηκε, κατατέθηκε από τον νομικό Αργύρη Σφουντούρη.\nΗ επομένη αγωγή κατατέθηκε στη Λιβαδειά το 1995 από συγγενείς των σφαγιασθέντων, με πρωτοβουλία του δικηγόρου Ιωάννη Σταμούλη.\nΟι Διστομίτες δικαιώθηκαν στον Αρειο Πάγο, αλλά δεν κατάφεραν να εκτελέσουν την απόφαση, καθώς το ελληνικό Δημόσιο δεν έδωσε ποτέ την απαιτούμενη άδεια.\nΣτη συνέχεια προσέφυγαν στα ιταλικά δικαστήρια για να εκτελέσουν την απόφαση, με κατασχέσεις γερμανικών περιουσιακών στοιχείων στην Ιταλία.\nΗ Μέρκελ κατέφυγε στη Χάγη για την επίλυση της διαφοράς (αντίστοιχες διεκδικήσεις εγείρουν οι Ιταλοί). Η χώρα μας άσκησε παρέμβαση στη δικαστική διαφορά Ιταλίας-Γερμανίας, η οποία έληξε με νίκη της γερμανικής κυβέρνησης, καθώς επικυρώθηκε από το Διεθνές Δικαστήριο το δικαίωμά της στην ετεροδικία (να μη δικάζεται δηλαδή σε άλλα κράτη).\nΑναρτήθηκε από sxoliastis στις 9:11 μ.μ.


Buzz - ngeor.net | BuzzStats\nngeor, πριν 2704 μέρες ( http://ngeor.net ) Δες προφίλ\nΣτατιστικά στοιχεία για το Buzz (σε pre-alpha κατάσταση)\nαπό nd-light πριν 2703 μέρες 1\nΕνδιαφέρον. Δεν είναι όλοι οι χρήστες στα στατιστικά?\nαπό ngeor πριν 2703 μέρες 5\nΌχι. Εμφανίζονται στατιστικά για όσους χρήστες έχουν σχολιάσει στα άρθρα που το BuzzStats "γνωρίζει". Συνοπτικά, συγκεντρώνονται τα εξής στοιχεία:\n1. Τα πρόσφατα άρθρα (tabs "Νέα", "Στα βραχέα" και "Tech") εισάγονται στο σύστημα αν δεν υπάρχουν ήδη.\n2. Από τα "Τελευταία σχόλια" εισάγονται στο σύστημα και αυτά τα άρθρα.\nΠεριοδικά το σύστημα ξαναφορτώνει τα παραπάνω.\nΓια τα άρθρα που ήδη έχουν περάσει στο σύστημα, φορτώνονται μεταξύ άλλων: οι ψηφοφόροι ενός άρθρου, τα σχόλια + ψήφοι στα σχόλια. Το σύστημα θυμάται και κρατάει την προηγούμενη κατάσταση σε κάθε άρθρο και σχόλιο. Αυτό σημαίνει ότι δεν μπορεί να δει ποιος ψήφισε ένα σχόλιο, αλλά μπορεί να καταλάβει ότι ένα σχόλιο ψηφίστηκε.\nΤελικά προσφέρει μια προσέγγιση του:\nπότε μπήκε νέο άρθρο στο σύστημα\nπότε κάποιος (και ποιος) ψήφισε ένα άρθρο στο σύστημα\nπότε μπήκε νέο σχόλιο στο σύστημα\nπότε άλλαξε η βαθμολόγηση ενός σχολίου στο σύστημα\nαπό talos πριν 2703 μέρες 2\n"User talos voted story Jan Herman: Old Evidence Rediscovered 10 minute(s) ago"\nΑν δεν έχω πάθει Αλτσχάιμερ, αυτό είναι πολύ ανακριβές ως προς τον χρόνο\nαπό ngeor πριν 2703 μέρες 2\nΑν και δεν είμαι γιατρός :) ισχύει η παρατήρηση.\nΟυσιαστικά αυτό το 10 minutes ago δηλώνει πότε το BuzzStats το αντιλήφθηκε, όχι πότε το ψήφισε κάποιος.\nΤο ίδιο ισχύει και για τις βαθμολογίες των σχολίων.\nΓια το πότε μπήκε ένα άρθρο ή ένα σχόλιο αυτό δεν ισχύει καθώς η ημερομηνία/ώρα εξάγεται από τα λεκτικά στην html του Buzz (π.χ. "πριν 3 λεπτά").\nαπό kensai πριν 2703 μέρες 1\nαπό ngeor πριν 2703 μέρες\nαπό aspa πριν 2703 μέρες\nαπό Epanechnikov πριν 2703 μέρες\nΚαλή δουλειά ngeor και ωραίο blog :)\nαπό zoutiri πριν 2703 μέρες 1\nαπό zoutiri πριν 2703 μέρες 1 1\nωραιο. στα user stats ισως να βαλεις μια στηλη αθροισμα καθαρα θετικων σχολιων (θετικα-αρνητικα) ανα σχολιο?\nΕννοείς στα "Τελευταία Σχόλια"; Γιατί στο "User stats" έχει ήδη στήλη Θετικά - Αρνητικά.\nανα σχολιο λεω.\nΜα αφού δεν δείχνει πουθενά "ανά σχόλιο". Κάπου δεν καταλαβαίνω τι εννοείς :)\nδεν δειχνει και λεω οτι ισως θα επρεπε! ειναι πιο ενδιαφερον ισως ποσο θετικη γνωμη παιρνει καποιος ανα σχολιο που κανει, παρα συνολικα.\nΓια δώσε παράδειγμα γιατί αδυνατώ να σε πιάσω αυτή τη στιγμή...\nμηπως μου κανε καποιος λοβοτομη την ωρα που κοιμομουν? γιατι δεν μπορω να συννενοηθω σημερα?\nο χρηστης Τ.Αλαιπωρος εχει κανει 5 σχολια, πηρε 6 θετικες ψηφους και 3 αρνητικες. Ο δεικτης που με ενδιαφερει ειναι καθαρες θετικες ψηφοι ανα σχολιο, δηλαδη (6-3)/5=0,6.\nαπό ngeor πριν 2703 μέρες 1\nΟκ τώρα σε κατάλαβα... φυσικά η στήλη θα μπει :)\nωραιος. Θα βαζα και μια παρενθεση ισως στην περιγραφη :)\nθαταν ενδιαφερον να μπορουσες να περιορισεις και τα δεδομενα σε καποια συγκεκριμενη χορνικη περιοδο, αλλα αυτο φανταζομαι ειναι πιο δυσκολο και θα επιβαρυνει και τον σερβερ.\nΥΓ Ελπιζω να εμαθες οτι οποιος κανει κατι αφιλοκερδως για να προσφερει στην κοινοτητα, μονο σε μπελαδες μπαινει :)\nροδια εδω μου κοκκινισαν σχολιο 3 λεξεων με μια απλη επεξηγηση! Ειναι ενα προβλημα το ανωνυμο και παθιασμενο κοκκινισμα, αλλα δεν νομιζω οτι η καταργηση της ανωνυμιας θα βοηθησει, ισως το κανει χειροτερο (ανταποδοτικα κοκκινισματα κτλ).\nΌχι, αυτό με την χρονική περίοδο είναι στα todo. Το θέμα είναι ότι δεν έχω καταφέρει με τις αλλαγές που κάνω συνέχεια να τρέξει ούτε καν για ολόκληρη μέρα το πρόγραμμα ώστε να έχει τουλάχιστον στοιχεία ημέρας. Θα μπορείς να το περιορίσεις κατά χρονική περίοδο, κατηγορίες άρθρου (blogs, μμε, διάφορα, κλπ), χρήστη, άρθρο, ενδεχομένως και domain (π.χ. περιορισμό στα άρθρα που έρχονται από kathimerini.gr) κλπ.\nΑυτά βέβαια στο μέλλον :)\nαπό Rodia πριν 2703 μέρες\nΩραιοτατα! Συγχαρητηρια :))\nαπό Rodia πριν 2703 μέρες 1 1\nΑπορια: Οι στηλες "Θετικές ψήφοι / Αρνητικές ψήφοι" αναφερονται σε αυτες που δινονται (απο τον αναφερομενο χρηστη) ή σε αυτες που λαβαίνει ο συγκεκριμενος χρηστης;\nαπό Rodia πριν 2703 μέρες 2\nΕυχαριστω τον προσωπικό μου κοκκινιστη :)\n@ ngeor, νομιζω οτι το χρησιμο για το μελλον του buzz ειναι η διαφανεια: να μαθαινουμε δλδ... "ποιος ειν' αυτος ο αψηλοοοος, ποιος ειν' αυτος ο τυυυυυπος"!!!\nΕίναι οι ψήφοι (αξιολογήσεις για να μη γίνεται σύγχυση με τις ψήφους των άρθρων) που λαβαίνει ο χρήστης στα σχόλιά του από τους υπόλοιπους χρήστες του Buzz.\nΗ ψήφος στα σχόλια είναι μυστική στο Buzz και κατά συνέπεια δεν μπορώ να το εξάγω από κάπου αυτό το δεδομένο.\nαπό neTpen πριν 2703 μέρες 1\nΘα μπορούσε, αν συμφωνεί ο admin, να μπει σαν σελίδα εδώ, στο Buzz (λινκ πάνω δεξιά δηλαδή, που να οδηγεί βέβαια στην ορίτζιναλ σελίδα του δημιουργού).\nΉ να αξιοποιηθεί στα νέα πλάνα. Ακόμα και να δανειστεί, αν θες ngeor, τα χρώματα και το στήσιμο του buzz.\nΕλπίζω να μη φέρνω κανέναν από τους δυο σας σε δύσκολη θέση, αν ναι, αγνοήστε με, δεν χρειάζεται απάντηση. :)\nαπό admin πριν 2703 μέρες 1\nSwell! Πολύ ωραίος, ngeor. Το βάζω στα links πάνω δεξιά. Το 'Ανά άρθρο' είναι αυτό που θα ήθελαν να είναι τα 'Τελευταία σχόλια' εδώ =)\nαπό noir πριν 2702 μέρες 3 1\nnoir : Θετικές - αρνητικές ψήφοι / σύνολο σχολίων : 15 = πρώτος με διαφορά...\nΕίμαι ο άρχοντας της αποδοχής; Ο σοφός του μπάζ;\nΜπά ... Είμαι η απόδειξη της ανεπάρκειας της στατιστικής.\nΣύνολο άρθρων που σχολίασε : 1\nαπό neTpen πριν 2702 μέρες\nΠρέπει να βρούμε ένα όνομα γι' αυτόν τον δείκτη.\nαπό Epanechnikov πριν 2702 μέρες 1\nΗ στατιστική πάντως μιλάει για small sample bias... :D


Yπηρεσίες αποστολής από τη Σουηδία στην Ισπανία | Eurosender.com\nYπηρεσίες αποστολής από τη Σουηδία στην Ισπανία\nΟι φθηνότερες υπηρεσίες αποστολής από τη Σουηδία στην Ισπανία\nΕάν μετακομίζετε στην Ισπανία και ψάχνετε μια οικονομική λύση για να στείλετε τα δέματα, τις βαλίτσες ή τις παλέτες σας, η Eurosender μπορεί να σας δώσει πρόσβαση σε ένα ευρύ δίκτυο διεθνών μεταφορικών εταιρειών. Χρησιμοποιώντας την διαδικτυακή πλατφόρμα μας, μπορείτε να δείτε αυτόματα ποια είναι τα έξοδα της αποστολής σας, αλλά και την εκτιμώμενη ώρα διανομής της αποστολής από από τη Σουηδία στην Ισπανία.\nΣτείλτε ένα δέμα από τη Σουηδία στην Ισπανία\nΕάν χρειάζεται να στείλετε ένα δέμα από τη Σουηδία στην Ισπανία, η Eurosender ίσως είναι αυτό που ψάχνετε. Συνεργαζόμαστε με μερικές από τις πιο καταξιωμένες εταιρείες ταχυμεταφορών (courier) σε ολόκληρη την Ευρώπη και έχουμε καταφέρει να διαπραγματευτούμε πολύ καλές τιμές μαζί τους. Έτσι, τόσο οι ιδιώτες πελάτες μας, όσο και οι επιχειρήσεις, μπορούν να επωφεληθούν από τις ίδιες χαμηλές τιμές. Μαζί με τους έμπιστους συνεργάτες μας φροντίζουμε ώστε όλα τα δέματά σας θα φτάσουν με ασφάλεια στον προορισμό τους, ενώ το ηλεκτρονικό μας σύστημα κρατήσεων μπορεί να σας δώσει άμεσες προσφορές για την επιλεγμένη διαδρομή σας. Επίσης, κάθε πελάτης μας απολαμβάνει τις ίδιες χαμηλές τιμές, είτε είναι συστηματικός πελάτης, είτε απευθύνεται σε εμάς για πρώτη φορά. Το μόνο που πρέπει να κάνετε είναι να επισκεφτείτε την ιστοσελίδα μας και να κάνετε μια παραγγελία. Εάν έχετε άλλες απορίες μπορείτε να επικοινωνήσετε με την ομάδα εξυπηρέτησης πελατών μας.\nΣτείλτε μια βαλίτσα από τη Σουηδία στην Ισπανία\nΓιατί να μην κάνετε το ταξίδι σας πιο διαχειρίσιμο; Στείλτε την βαλίτσα σας από τη Σουηδία στην Ισπανία αντί να την κουβαλάτε κατά την διάρκεια του ταξιδιού σας και αποφύγετε τις έξτρα χρεώσεις για τις επιπλέον αποσκευές στα ευρωπαϊκά αεροδρόμια. Η αποστολή μιας βαλίτσας από τη Σουηδία στην Ισπανία χρησιμοποιώντας την πλατφόρμα κρατήσεών μας θα σας βοηθήσει να εξοικονομήσετε χρόνο και χρήμα, ενώ να είστε σίγουροι πως θα βρείτε την καλύτερη λύση για τις ανάγκες σας. Συνεργαζόμαστε με τις καλύτερες εταιρείες logistics της αγοράς, επομένως μην ανησυχείτε για την ασφάλεια των βαλιτσών σας. Μπορείτε να λάβετε μια άμεση προσφορά στην ιστοσελίδα μας, στην οποία συμπεριλαμβάνεται η τιμή για την ασφάλεια. Είτε πρόκειται να παρευρεθείτε σε ένα συνέδριο στο εξωτερικό, είτε σχεδιάζετε κάποιο ταξίδι, μπορείτε να εκμεταλλευτείτε την άνεση που προσφέρουν οι υπηρεσίες μας. Έχετε επίσης την δυνατότητα να ακολουθήσετε την διαδρομή των βαλιτσών σας χάρη στα εργαλεία εντοπισμού. Εάν έχετε απορίες, μπορέιτε να επικοινωνήσετε με την ομάδα εξυπηρέτησης πελατών.\nΣτείλτε μια παλέτα από τη Σουηδία στην Ισπανία\nΑνεξάρτητα από το αν στέλνετε για πρώτη φορά ή συχνά παλέτες από τη Σουηδία στην Ισπανία, η Eurosender έχει τις λύσεις που χρειάζεστε. Μπορούμε να σας προσφέρουμε μια αξιόπιστη υπηρεσία αποστολών σε ολόκληρη την Ευρώπη, χρησιμοποιώντας τις διασυνδέσεις μας με αναγνωρισμένες εταιρίες logistics. Προσφέρουμε αποστολές εμπορευμάτων σε χαμηλές τιμές, ενώ η πλατφόρμα μας παρέχει άμεσες προσφορές για τη μεταφορά παλετών στην Ισπανία και σε όλη την Ευρώπη. Το τμήμα εμπορευματικών μεταφορών εργάζεται σκληρά για να σας προσφέρει τις καλύτερες δυνατές τιμές, είτε πρόκειται για έξοδα αποστολής είτε για ασφάλιση. Έχουμε μια ομάδα ειδικών που είναι πάντα κοντά σας για να απαντήσει σε οποιαδήποτε ερώτηση και να σας συμβουλέψει για τον καλύτερο τρόπο προετοιμασίας μια παλέτας για αποστολή.


Τα δίκλινα δωμάτια classic αποτελούν την ιδανική επιλογή για τους λάτρεις της φύσης. Καταπράσινα δέντρα γύρω από τα μπαλκόνια δημιουργούν μια ζωντανή και αναζωογονητική ατμόσφαιρα, γεμίζοντας τους πνεύμονές σας με καθαρό οξυγόνο. Τα δίκλινα δωμάτια classic του ξενοδοχείου Ilio Mare είναι ευρύχωρα, πολυτελή και διακοσμημένα με λεπτομέρεια και κομψότητα. Προσφέρουν άνεση και ηρεμία, δημιουργώντας την ατμόσφαιρα που ονειρεύεστε για τις διακοπές σας.\nΌλα τα Double Classic rooms διαθέτουν:


ΚΑΘΗΜΕΡΙΝΟ ΡΟΥΚΟΥΜΟΥΚΟΥ: 9.ΘΥΜΟΣΟΦΕΣ ΡΗΣΕΙΣ (7)\nΤο να αντιμετωπίζεις το καλό με το καλό είναι καλό, το να αντιμετωπίζεις το κακό με το κακό είναι κακό.\nΤο μεγαλύτερο επίτευγμα του Κακού είναι πως έχει πείσει τους ανθρώπους ότι δεν υπάρχει.\nΜακάρι να πεθάνεις στο κρεβάτι, στα 95 σου, σκοτωμένος από ένα ζηλιάρη σύζυγο.\nΟ Θεός απαντάει σε όλες τις προσευχές, αλλά καμιά φορά η απάντηση είναι "όχι".\nΗ ζωή αρχίζει στα 40. Θα χάσεις όμως το καλύτερο μέρος, αν περιμένεις μέχρι τότε\nΗ νεότητα του ανθρώπου είναι αιώνια, εκτός αν την τερματίζει ο ίδιος.\nΗ νεότερη γενιά σου φαίνεται απαράδεκτη από τη στιγμή που δεν ανήκεις πια σ’ αυτήν.\nΌ,τι είναι να γίνει, ας γίνει γρήγορα.\nΠρέπει κανείς να εφεύρει τον εαυτό του.


Σημαντική παρέμβαση το Μεταφορικό Ισοδύναμο, υποστηρίζει ο υφ. Ναυτιλίας - Metaforespress\nΣημαντική παρέμβαση το Μεταφορικό Ισοδύναμο, υποστηρίζει ο υφ. Ναυτιλίας\nΩς σημαντική παρέμβαση χαρακτήρισε την εφαρμογή του Μεταφορικού Ισοδύναμου, ο υφυπουργός Ναυτιλίας και Νησιωτικής Πολιτικής, Νεκτάριος Σαντορινιός, μιλώντας στο «Πρακτορείο 104,9 FM».\nΌπως είπε ο ίδιος «ήδη από χθες το απόγευμα βρίσκεται ο νόμος πλαίσιο για το μεταφορικό ισοδύναμο σε διαβούλευση, οπότε όλοι οι πολίτες μπορούν να διαβάσουν και να πουν τις απόψεις τους γι’ αυτόν τον νόμο».\n«Θέλουμε να εφαρμόσουμε το Μεταφορικό Ισοδύναμο αρχικά για τις μετακινήσεις των νησιωτών επιβατών, αλλά και για τα εμπορεύματα που έρχονται και που φεύγουν από τα νησιά μας, γιατί τα νησιά μας έχουν και παραγωγή -πρωτογενή και δευτερογενή- επομένως αυτό το μεταφορικό ισοδύναμο θα ξεκινήσει πιλοτικά από 1η Ιουλίου του 2018 και θα συνεχιστεί σε όλη τη νησιωτική χώρα από 1η Ιανουαρίου του 2019», συμπλήρωσε.\n«Πιστεύω», εκτίμησε ο υφυπουργός, «ότι είναι μία σημαντική παρέμβαση, η οποία προφανώς και θα έχει και προβλήματα -θα τα δούμε στην εφαρμογή της- όμως είμαστε εδώ να την ξεκινήσουμε μετά από πολλές δεκαετίες που τη ζητούσαν όλοι οι νησιώτες».\n«Το να βάλεις έναν μειωμένο συντελεστή ΦΠΑ στα νησιά είναι σημαντικό, αλλά αν κάνεις μόνο αυτό και αφήσεις τα νησιά στη μοίρα τους, τότε δεν έχεις κάνει τίποτα.\nΘέλουμε να κάνουμε στοχευμένες νησιωτικές πολιτικές και μία από αυτές είναι το Μεταφορικό Ισοδύναμο, μία δεύτερη είναι η υδατική αυτονομία των νησιών, όπως και η βελτίωση της υγείας, η βελτίωση της προβασιμότητας, σε αυτά πρέπει να επικεντρωθούμε» τόνισε ο κ. Σαντορινιός.\nTags:ΜΕΤΑΦΟΡΙΚΟ ΙΣΟΔΥΝΑΜΟΝΕΚΤΑΡΙΟΣ ΣΑΝΤΟΡΙΝΙΟΣΝΗΣΙΩΤΙΚΗ ΠΟΛΙΤΙΚΗ\nΞεπέρασε τo 1 εκατ. «κουτιά», το πρώτο τρίμηνο, η Cosco στον Πειραιά. Άνοδος 20,1%